

VLADA REPUBLIKE HRVATSKE

Zagreb, 12. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa, uprave i digitalne transformacije  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt konačnog prijedloga zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**VLADA REPUBLIKE HRVATSKE**

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O SLUŽBENICIMA I NAMJEŠTENICIMA U LOKALNOJ I**

**PODRUČNOJ (REGIONALNOJ) SAMOUPRAVI**

**Zagreb, prosinac 2024.**

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O SLUŽBENICIMA I NAMJEŠTENICIMA U LOKALNOJ I**

**PODRUČNOJ (REGIONALNOJ) SAMOUPRAVI**

**Članak 1.**

U Zakonu o službenicima i namještenicima u lokalnoj i područnoj (regionalnoj) samoupravi („Narodne novine“, br. 86/08., 61/11., 4/18. i 112/19.), iza članka 1. dodaju se naslov i članak 1.a koji glase:

*„Rodna neutralnost izraza*

Članak 1.a

Izrazi koji se koriste u ovom Zakonu, a imaju rodno značenje odnose se jednako na muški i ženski rod.“.

**Članak 2.**

U članku 4. iza stavka 3. dodaju se stavci 4. i 5. koji glase:

„Pročelnici upravnih tijela lokalne jedinice pripremaju prijedloge pravilnika o unutarnjem redu za radna mjesta u upravnim tijelima kojima upravljaju.

Prije donošenja pravilnika o unutarnjem redu, općinski načelnik, gradonačelnik odnosno župan dužan je dostaviti prijedlog pravilnika o unutarnjem redu sindikalnom povjereniku na očitovanje. Sindikalni povjerenik može u roku od osam dana dostaviti svoje očitovanje o prijedlogu pravilnika o unutarnjem redu.“.

Iza dosadašnjeg stavka 4. koji postaje stavak 6. dodaju se stavci 7. do 9. koji glase:

„Odredbama pravilnika o unutarnjem redu mogu se utvrditi radna mjesta na kojima će se obavljati poslovi vezani uz upravljanje projektom koji se financira iz fondova ili programa Europske unije i drugi privremeni poslovi te odrediti do kada se te odredbe primjenjuju.

Pravilnik o unutarnjem redu donosi se u roku od tri mjeseca od stupanja na snagu odluke o ustrojstvu upravnih tijela.

Pravilnik o unutarnjem redu objavljuje se u službenom glasilu lokalne jedinice, a stupa na snagu najranije prvog dana od dana objave u službenom glasilu. Ako općina odnosno grad nema svoje službeno glasilo, pravilnik o unutarnjem redu objavljuje se u službenom glasilu županije.“.

**Članak 3.**

Iza članka 4. dodaju se naslovi iznad članaka i članci 4.a, 4.b, 4.c i 4.d koji glase:

*„Zajednički službenik*

Članak 4.a

Ako dvije ili više jedinica lokalne samouprave obavljanje pojedinih poslova iz svoga samoupravnog djelokruga organiziraju zajednički putem jednog ili više službenika upravnog tijela jedne od tih jedinica (u daljnjem tekstu: zajednički službenik) u skladu sa zakonom kojim se uređuje sustav lokalne i područne (regionalne) samouprave ili drugim zakonom te statutima i općim aktima jedinica lokalne samouprave, općinski načelnici odnosno gradonačelnici posebnim sporazumom uređuju statusna pitanja zajedničkog službenika.

Sporazum iz stavka 1. ovoga članka mora sadržavati:

* broj zajedničkih službenika
* poslove koje će obavljati zajednički službenik
* način organizacije obavljanja zajedničkih poslova
* mjesto rada zajedničkog službenika
* upravno tijelo u kojem je zajednički službenik zaposlen i naziv radnog mjesta na koje je raspoređen
* odredbu da će zajednički službenik pravo na plaću i druga prava i obveze iz službe ostvarivati u jedinici lokalne samouprave u kojoj je zaposlen
* način sudjelovanja jedinica lokalne samouprave u osiguranju sredstava za plaće i druga materijalna prava zajedničkog službenika odnosno visinu udjela svake jedinice lokalne samouprave u osiguranju tih sredstava
* postupak ukidanja radnog mjesta zajedničkog službenika ili smanjenja broja izvršitelja na radnom mjestu zajedničkog službenika.

Odredbe ovoga članka na odgovarajući način primjenjuju se i na sporazum o zajedničkom obavljanju poslova putem zajedničkog službenika koji sklapaju jedinice područne (regionalne) samouprave s jedinicama lokalne samouprave sukladno posebnom zakonu.

Zajednički službenik ostvaruje sva prava i obveze iz službe u jedinici lokalne samouprave u kojoj je zaposlen u skladu s ovim Zakonom.

Prilikom ocjenjivanja zajedničkog službenika pročelnik upravnog tijela u kojem je službenik zaposlen zatražit će od pročelnika nadležnih upravnih tijela ostalih jedinica lokalne samouprave koje su potpisale sporazum o zajedničkom obavljanju poslova mišljenje o radu službenika.

*Zajedničko upravno tijelo*

Članak 4.b

Ako dvije ili više jedinica lokalne samouprave obavljanje pojedinih poslova iz svoga samoupravnog djelokruga organiziraju zajednički putem zajedničkog upravnog odjela ili službe (u daljnjem tekstu: zajedničkog upravnog tijela), sukladno zakonu kojim se uređuje sustav lokalne i područne (regionalne) samouprave ili drugom zakonu, sporazumom o osnivanju zajedničkog upravnog tijela uredit će se statusna pitanja službenika.

Sporazum iz stavka 1. ovoga članka mora sadržavati:

* naziv zajedničkog upravnog tijela
* sjedište zajedničkog upravnog tijela
* poslove koje će obavljati zajedničko upravno tijelo
* potreban broj službenika u zajedničkom upravnom tijelu
* način organizacije obavljanja zajedničkih poslova
* podatak o jedinici lokalne samouprave u kojoj će službenici zajedničkog upravnog tijela ostvarivati prava i obveze iz službe
* podatak o službeniku koji će privremeno obavljati poslove pročelnika zajedničkog upravnog tijela do imenovanja pročelnika na temelju javnog natječaja
* način sudjelovanja jedinica lokalne samouprave u osiguranju sredstava za plaće i druga materijalna prava službenika zajedničkog upravnog tijela odnosno visina udjela svake jedinice lokalne samouprave u osiguranju tih sredstava.

U zajedničko upravno tijelo preuzet će se službenici upravnih tijela jedinica lokalne samouprave koje su sklopile sporazum iz stavka 1. ovoga članka, zatečeni na poslovima iz djelokruga zajedničkog upravnog tijela, a poslove pročelnika zajedničkog upravnog tijela do imenovanja pročelnika na temelju javnog natječaja obavljat će službenik određen u sporazumu iz stavka 2. ovoga članka.

Odredbe ovoga članka na odgovarajući način primjenjuju se i na sporazum o osnivanju zajedničkog upravnog tijela koji sklapaju jedinice područne (regionalne) samouprave s jedinicama lokalne samouprave sukladno posebnom zakonu.

*Posebnosti službe u zajedničkom upravnom tijelu*

Članak 4.c

Pravilnik o unutarnjem redu zajedničkog upravnog tijela donosi općinski načelnik odnosno gradonačelnik jedinice lokalne samouprave u kojoj službenici zajedničkog upravnog tijela ostvaruju prava i obveze iz službe, uz prethodnu suglasnost općinskih načelnika odnosno gradonačelnika ostalih jedinica lokalne samouprave. Pravilnik o unutarnjem redu zajedničkog upravnog tijela donosi se na prijedlog pročelnika zajedničkog upravnog tijela.

Odluku o koeficijentima za obračun plaće službenika i namještenika zajedničkog upravnog tijela donosi predstavničko tijelo jedinice lokalne samouprave u kojoj službenici zajedničkog upravnog tijela ostvaruju prava i obveze iz službe, uz prethodnu suglasnost predstavničkih tijela ostalih jedinica lokalne samouprave.

Osnovica za obračun plaće službenika i namještenika zajedničkog upravnog tijela određuje se u jedinici lokalne samouprave u kojoj službenici zajedničkog upravnog tijela ostvaruju prava i obveze iz službe, u skladu s posebnim zakonom kojim se uređuju plaće službenika i namještenika u lokalnoj i područnoj (regionalnoj) samoupravi.

Pročelnik zajedničkog upravnog tijela imenuje se na temelju javnog natječaja.

Pročelnika zajedničkog upravnog tijela imenuje i razrješava općinski načelnik odnosno gradonačelnik jedinice lokalne samouprave u kojoj službenici zajedničkog upravnog tijela ostvaruju prava i obveze iz službe, uz prethodnu suglasnost općinskih načelnika odnosno gradonačelnika ostalih jedinica lokalne samouprave.

Plan prijma u službu u zajedničko upravno tijelo donosi općinski načelnik odnosno gradonačelnik jedinice lokalne samouprave u kojoj službenici zajedničkog upravnog tijela ostvaruju prava i obveze iz službe, uz prethodnu suglasnost općinskih načelnika odnosno gradonačelnika ostalih jedinica lokalne samouprave koje su potpisale sporazum o zajedničkom obavljanju poslova, vodeći računa o potrebama tog tijela i raspoloživim financijskim sredstvima. Plan prijma u službu u zajedničko upravno tijelo donosi se na prijedlog pročelnika zajedničkog upravnog tijela.

O pravima i obvezama pročelnika zajedničkog upravnog tijela odlučuje općinski načelnik odnosno gradonačelnik jedinice lokalne samouprave u kojoj službenici zajedničkog upravnog tijela ostvaruju prava i obveze iz službe.

Prilikom ocjenjivanja pročelnika zajedničkog upravnog tijela, općinski načelnik odnosno gradonačelnik iz stavka 7. ovoga članka zatražit će od općinskih načelnika odnosno gradonačelnika ostalih jedinica lokalne samouprave koje su potpisale sporazum iz članka 4.b ovoga Zakona mišljenje o radu pročelnika.

U slučaju ukidanja zajedničkog upravnog tijela, jedinice lokalne samouprave koje su ustrojile to upravno tijelo posebnim sporazumom utvrdit će način preuzimanja službenika dotadašnjeg zajedničkog upravnog tijela, rješavanje njihovog radnopravnog statusa te način sudjelovanja u osiguranju potrebnih sredstava za isplatu otpremnina istekom raspolaganja službenicima koji neće biti raspoređeni na radna mjesta u upravnim tijelima jedinica lokalne samouprave koje su imale zajedničko upravno tijelo.

*Objava sporazuma o zajedničkom obavljanju poslova*

Članak 4.d

Sporazum o zajedničkom obavljanju poslova putem zajedničkog službenika i sporazum o zajedničkom obavljanju poslova putem zajedničkog upravnog tijela obvezno se objavljuju na mrežnim stranicama jedinica lokalne samouprave koje su potpisale te sporazume.

Ako općina odnosno grad nema svoje mrežne stranice, sporazumi iz stavka 1. ovoga članka obvezno se objavljuju na mrežnim stranicama županije.“.

**Članak 4.**

Članak 5. mijenja se i glasi:

„Odlučivanje o prijmu u službu, rasporedu na radno mjesto, premještaju, napredovanju, plaći, produženju roka za polaganje državnog ispita, stavljanju na raspolaganje, prestanku službe te zadržavanju u službi upravna je stvar o kojoj odlučuje rješenjem pročelnik ili službena osoba kojoj je rješavanje o tome utvrđeno opisom poslova radnog mjesta, sukladno pravilniku o unutarnjem redu, osim u slučaju kad je ovim Zakonom izrijekom propisano da rješenje donosi pročelnik upravnog tijela.

Odlučivanje o imenovanju i razrješenju pročelnika, plaći, produženju roka za polaganje državnog ispita, stavljanju na raspolaganje, prestanku službe te zadržavanju u službi pročelnika upravna je stvar o kojoj odlučuje rješenjem općinski načelnik, gradonačelnik odnosno župan.

Na odlučivanje o pravima i obvezama iz službe, osim u slučaju iz stavaka 1. i 2. ovoga članka, odgovarajuće se primjenjuju odredbe općeg propisa o radu kojima se uređuje ostvarivanje prava i obveza iz radnog odnosa.

O pravima i obvezama iz službe iz stavka 3. ovoga članka odlučuje pročelnik ili službena osoba kojoj je odlučivanje o tome utvrđeno u pravilniku o unutarnjem redu, a o pravima i obvezama pročelnika općinski načelnik, gradonačelnik odnosno župan.“.

**Članak 5.**

U članku 6. iza stavka 1. dodaje se novi stavak 2. koji glasi:

„Žalba ne odgađa izvršenje rješenja o prijmu u službu na određeno vrijeme, rasporedu na radno mjesto, plaći, premještaju, napredovanju, stavljanju na raspolaganje te prestanku službe.“.

Dosadašnji stavci 2. i 3. postaju stavci 3. i 4.

**Članak 6.**

U članku 10. stavku 1. iza riječi: „plana prijma u službu“ dodaju se riječi: „za upravna tijela kojima upravljaju,“.

**Članak 7.**

U članku 11. stavku 2. riječi: „lokalna jedinica“ zamjenjuju se riječima: „općina odnosno grad“.

Iza stavka 2. dodaje se stavak 3. koji glasi:

„Plan prijma u službu stupa na snagu najranije prvoga dana od dana objave u službenom glasilu.“.

**Članak 8.**

U članku 12. stavku 2. iza riječi: „državni ispit“ dodaju se riječi: „propisane razine“.

**Članak 9.**

Članak 14. mijenja se i glasi:

„Osoba koja ima potrebno radno iskustvo na odgovarajućim poslovima, a nema položen državni ispit propisane razine za radno mjesto na koje se raspoređuje, može se primiti u službu i rasporediti na radno mjesto, pod uvjetom da državni ispit položi u roku od godine dana od dana početka rada u službi utvrđenog rješenjem o rasporedu na radno mjesto.“.

**Članak 10.**

U članku 15. stavak 1. mijenja se i glasi:

„U službu ne može biti primljena osoba protiv koje se vodi kazneni postupak po službenoj dužnosti ili koja je proglašena krivom za kazneno djelo za koje se kazneni postupak vodi po službenoj dužnosti, osim za kazneno djelo koje se odnosi na sigurnost prometa, pod uvjetom da za to kazneno djelo nije osuđena na bezuvjetnu kaznu zatvora.“.

**Članak 11.**

U članku 17. stavku 1. riječi: „(u daljnjem tekstu: natječaj)“ brišu se.

U stavku 2. iza riječi: „Narodnim novinama“ dodaju se riječi: „i na mrežnim stranicama lokalne jedinice“.

Iza stavka 2. dodaje se novi stavak 3. koji glasi:

„Ako općina odnosno grad nema svoje mrežne stranice, javni natječaj se obvezno objavljuje na mrežnim stranicama županije.“.

Dosadašnji stavak 3. postaje stavak 4.

**Članak 12.**

U članku 18. stavku 1. podstavak 2. mijenja se i glasi:

„- kod produženja službe na neodređeno vrijeme vježbeniku koji položi državni ispit“.

U stavku 2. iza riječi: „zaposlene“ dodaju se riječi: „na neodređeno vrijeme“.

Iza stavka 3. dodaje se stavak 4. koji glasi:

„Na prijam u službu iz stavka 2. ovoga članka odgovarajuće se primjenjuju odredbe članaka 23.a i 23.c, članka 24. stavka 2. te članka 27. stavka 2. ovoga Zakona.“.

**Članak 13.**

U članku 19. stavku 7. riječi: „i na oglasnoj ploči upravnog tijela“ brišu se.

Iza stavka 8. dodaje se novi stavak 9. koji glasi:

„U javnom natječaju se mora naznačiti da se rješenje o prijmu u službu izabranog kandidata odnosno rješenje o imenovanju pročelnika dostavlja javnom objavom na mrežnim stranicama lokalne jedinice, a ako općina odnosno grad nema svoje mrežne stranice, rješenje se dostavlja javnom objavom na mrežnim stranicama županije.“.

Dosadašnji stavci 9. do 11. postaju stavci 10. do 12.

**Članak 14.**

Iza članka 19. dodaju se naslovi iznad članaka i članci 19.a i 19.b koji glase:

*„Posebne odredbe o raspisivanju javnog natječaja za imenovanje pročelnika*

Članak 19.a

Općinski načelnik, gradonačelnik odnosno župan dužan je raspisati javni natječaj za imenovanje pročelnika novoustrojenog upravnog tijela lokalne jedinice ili upravnog tijela kojem je bitno promijenjen djelokrug, u roku od 30 dana od dana stupanja na snagu pravilnika o unutarnjem redu donesenog u skladu s novom odlukom o ustrojavanju upravnih tijela, kojom je ustrojeno to upravno tijelo odnosno bitno promijenjen djelokrug upravnog tijela.

U slučaju razrješenja dotadašnjeg pročelnika, općinski načelnik, gradonačelnik odnosno župan dužan je raspisati javni natječaj za imenovanje pročelnika u roku od 30 dana od dana kada je pročelnik razriješen.

Općinski načelnik, gradonačelnik odnosno župan dužan je donijeti rješenje o imenovanju pročelnika najkasnije u roku od 60 dana od isteka roka za podnošenje prijava na javni natječaj ili u tom roku donijeti odluku o poništenju javnog natječaja.

Iznimno od stavka 3. ovoga članka, gradonačelnik Grada Zagreba dužan je donijeti rješenje o imenovanju pročelnika najkasnije u roku od 90 dana od isteka roka za podnošenje prijava na javni natječaj ili u tom roku donijeti odluku o poništenju javnog natječaja.

Do imenovanja pročelnika upravnog tijela, općinski načelnik, gradonačelnik odnosno župan može za obavljanje poslova pročelnika ovlastiti najduže do šest mjeseci službenika zaposlenog u istom ili drugom upravnom tijelu iste lokalne jedinice koji ispunjava propisane uvjete za radno mjesto pročelnika.

Službenik koji je privremeno ovlašten obavljati poslove pročelnika u skladu sa stavkom 5. ovoga članka, ima sva prava, obveze i odgovornosti pročelnika upravnog tijela imenovanog temeljem javnog natječaja.

*Imenovanje pročelnika na određeno vrijeme*

Članak 19.b

U slučaju duže odsutnosti pročelnika upravnog tijela, općinski načelnik, gradonačelnik odnosno župan može:

a) ovlastiti službenika istog ili drugog upravnog tijela iste lokalne jedinice za privremeno obavljanje poslova pročelnika, do povratka na rad odsutnog pročelnika

b) raspisati javni natječaj za imenovanje pročelnika na određeno vrijeme do povratka odsutnog pročelnika.

Ovlašteni službenik iz stavka 1. točke a) ovoga članka mora ispunjavati propisane uvjete za radno mjesto pročelnika.

Pročelniku upravnog tijela lokalne jedinice koji je imenovan na određeno vrijeme na temelju javnog natječaja iz stavka 1. točke b) ovoga članka, služba prestaje povratkom na rad odsutnog pročelnika kojeg zamjenjuje.

U slučaju raspisivanja javnog natječaja iz stavka 1. točke b) ovoga članka općinski načelnik, gradonačelnik odnosno župan može za obavljanje poslova pročelnika privremeno ovlastiti službenika istog ili drugog upravnog tijela iste lokalne jedinice koji ispunjava propisane uvjete za radno mjesto pročelnika.

Službenik koji je privremeno ovlašten obavljati poslove pročelnika ima sva prava, obveze i odgovornosti pročelnika upravnog tijela imenovanog temeljem javnog natječaja.“.

**Članak 15.**

 U članku 22. iza stavka 5. dodaju se stavci 6. i 7. koji glase:

„Smatra se da je kandidat zadovoljio ako je na intervjuu ostvario najmanje 5 bodova.

Ako je provedeno psihološko testiranje, pri izboru kandidata uzet će se u obzir i psihološka procjena kandidata.“.

**Članak 16.**

U članku 23. stavak 2. briše se.

**Članak 17.**

Iza članka 23. dodaju se naslovi iznad članaka i članci 23.a, 23.b i 23.c koji glase:

*„Psihološka procjena*

Članak 23.a

U postupku provedbe javnog natječaja može se provesti psihološko testiranje kandidata, ako je to propisano pravilnikom o unutarnjem redu.

Psihološko testiranje provodi se radi procjene sposobnosti kandidata za obavljanje poslova radnog mjesta (u daljnjem tekstu: psihološka procjena).

Na psihološko testiranje upućuje se do pet kandidata s rang-liste iz članka 23. ovoga Zakona, prema redoslijedu s rang-liste.

Psihološku procjenu daje psiholog zaposlen u lokalnoj jedinici ili drugi psiholog koji ima odgovarajuću dopusnicu sukladno posebnom zakonu.

*Izvješće o provedenom postupku*

Članak 23.b

Izvješće o provedenom postupku, rang-listu kandidata iz članka 23. ovoga Zakona i psihološku procjenu kandidata povjerenstvo za provedbu javnog natječaja dostavlja pročelniku upravnog tijela, a kod natječaja za imenovanje pročelnika upravnog tijela izvješće, rang-listu i psihološku procjenu kandidata dostavlja općinskom načelniku, gradonačelniku odnosno županu.

*Provjera nepostojanja zapreka za prijam u službu*

Članak 23.c

Lokalna jedinica pozvat će izabranog kandidata da u primjerenom roku, a prije donošenja rješenja o prijmu u službu, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te dostavi na uvid izvornike dokaza o ispunjavanju formalnih uvjeta iz javnog natječaja, čije su preslike priložene uz prijavu na javni natječaj, uz upozorenje da se nedostavljanje traženih isprava smatra odustankom od prijma u službu.

Na zahtjev izabranog kandidata, lokalna jedinica može produžiti rok za dostavu isprava iz stavka 1. ovoga članka iz opravdanih razloga.

Nakon izbora kandidata, a prije donošenja rješenja o prijmu u službu za izabranog kandidata upravno tijelo lokalne jedinice nadležno za službeničke odnose provjerit će po službenoj dužnosti postoji li zapreka za prijam u službu zbog pravomoćne osuđivanosti izabranog kandidata za kazneno djelo iz članka 15. ovoga Zakona te zapreke iz članka 16. ovoga Zakona.

Troškove izdavanja uvjerenja o zdravstvenoj sposobnosti snosi lokalna jedinica.

Iznimno od stavka 4. ovoga članka, u slučaju odustanka kandidata od prijma u službu, kandidat sam snosi troškove izdavanja uvjerenja o zdravstvenoj sposobnosti.

Odredbe ovoga članka odgovarajuće se primjenjuju i na izabranog kandidata za imenovanje pročelnika.“.

**Članak 18.**

U članku 24. stavku 2. riječi: „stručna prema“ zamjenjuju se riječima: „razina obrazovanja“, riječi: „radni staž u struci“ zamjenjuju se riječima: „radno iskustvo na odgovarajućim poslovima“, a iza riječi: „položenom državnom ispitu“ dodaju se riječi: „propisane razine za radno mjesto“.

Stavci 4. do 6. mijenjaju se i glase:

„Rješenja iz stavka 1. ovoga članka donose se najkasnije u roku od 60 dana od isteka roka za podnošenje prijava na javni natječaj, ako ovim Zakonom nije drukčije propisano.

Postupak javnog natječaja obustavit će se u slučaju kada se u roku određenom javnim natječajem nije prijavio nijedan kandidat ili prijavljeni kandidati ne ispunjavaju formalne uvjete za prijam i raspored na radno mjesto ili kandidati nisu postigli zadovoljavajuće rezultate na provedenom testiranju ili intervjuu ili za koje je na psihološkoj procjeni utvrđeno da nemaju sposobnosti za obavljanje poslova radnog mjesta.

Postupak javnog natječaja može se obustaviti zbog bitno promijenjenih okolnosti koje su nastale nakon raspisivanja javnog natječaja.“.

Iza stavka 6. dodaje se stavak 7. koji glasi:

„Obavijest o obustavi postupka javnog natječaja objavljuje se na mrežnim stranicama lokalne jedinice, a ako općina odnosno grad nema svoje mrežne stranice, obavijest se objavljuje na mrežnim stranicama županije.“.

**Članak 19.**

Iza članka 24. dodaju se naslov iznad članka i članak 24.a koji glase:

*„Dostava rješenja o prijmu u službu*

Članak 24.a

Rješenje o prijmu u službu izabranog kandidata, odnosno rješenje o imenovanju pročelnika upravnog tijela dostavlja se javnom objavom na mrežnim stranicama lokalne jedinice, a ako općina odnosno grad nema svoje mrežne stranice, rješenje se objavljuje na mrežnim stranicama županije.

Dostava rješenja svim kandidatima smatra se obavljenom istekom osmoga dana od dana javne objave rješenja na mrežnim stranicama iz stavka 1. ovoga članka.

Javno objavljeno rješenje uklanja se sa mrežnih stranica iz stavka 1. ovoga članka nakon proteka roka od šest mjeseci od dana njegove objave.

Prilikom javne objave rješenja iz stavka 1. ovoga članka smiju se učiniti javno dostupnima podaci o izabranom kandidatu koji se odnose na naziv radnog mjesta, stručne kvalifikacije te ime, prezime i OIB izabranog kandidata u provedenom postupku zapošljavanja, dok se ostali osobni podaci moraju na odgovarajući način zaštititi.“.

**Članak 20.**

U članku 25. stavku 1. iza riječi: „natječaj“ dodaju se riječi: „javnom objavom u skladu s ovim Zakonom“.

**Članak 21.**

U članku 26. iza stavka 2. dodaje se novi stavak 3. koji glasi:

„Iznimno od stavka 2. ovoga članka, ako je službenik tijekom trajanja probnog rada bio odsutan s rada zbog privremene nesposobnosti za rad, korištenja rodiljnog, roditeljskog, posvojiteljskog ili očinskog dopusta ili drugog opravdanog razloga, trajanje probnog rada može se produžiti razmjerno dužini trajanja odsutnosti s probnog rada.“.

Dosadašnji stavak 3. postaje stavak 4.

U dosadašnjem stavku 4. koji postaje stavak 5. riječi: „iz stavka 3.“ zamjenjuju se riječima: „iz stavka 4.“.

**Članak 22.**

U članku 27. stavku 2. riječi: „stručna prema“ zamjenjuju se riječima: „razina obrazovanja“, riječi: „radni staž u struci“ zamjenjuju se riječima: „radno iskustvo na odgovarajućim poslovima“, a iza riječi: „položenom državnom ispitu“ dodaju se riječi: „propisane razine za radno mjesto“.

**Članak 23.**

U članku 28. iza stavka 2. dodaje se novi stavak 3. koji glasi:

„Kod prijma u službu na određeno vrijeme radi obavljanja poslova čiji se opseg privremeno povećao, službenika se raspoređuje na odgovarajuće radno mjesto iz pravilnika o unutarnjem redu, neovisno o broju izvršitelja utvrđenom u pravilniku o unutarnjem redu.“.

Dosadašnji stavci 3. do 6. postaju stavci 4. do 7.

**Članak 24.**

Iza članka 28. dodaju se naslov iznad članka i članak 28.a koji glase:

*„Prijam korisnika mirovine u službu na određeno vrijeme*

Članak 28.a

U postupku zapošljavanja u službu na određeno vrijeme, do polovice punog radnog vremena, može se primiti korisnik mirovine koji ima manje od 67 godina života.

Služba iz stavka 1. ovoga članka može trajati najduže do navršenih 67 godina života službenika.“.

**Članak 25.**

Iza članka 37. dodaju se naslov iznad članka i članak 37.a koji glase:

*„Osobno ponašanje službenika i namještenika*

Članak 37.a

Službenik i namještenik mora se ponašati tako da ne umanji svoj ugled i ugled službe, te ne dovede u pitanje svoju nepristranost u postupanju.

Pravila ponašanja službenika i namještenika lokalnih jedinica uređuje etičkim kodeksom Vlada Republike Hrvatske.“.

**Članak 26.**

U članku 40. stavku 1. riječi: „dijete ili roditelj“, zamjenjuju se riječima: „životni partner odnosno neformalni životni partner, dijete, posvojenik, roditelj ili posvojitelj“.

U stavku 2. iza riječi: „pravnim osobama“ dodaju se riječi: „te drugim organizacijskim oblicima gospodarskog subjekta“.

Stavak 4. mijenja se i glasi:

„Službenik je dužan pisanim putem obavijestiti pročelnika upravnog tijela obavlja li njegov bračni ili izvanbračni drug, životni partner odnosno neformalni životni partner, dijete, posvojenik, roditelj ili posvojitelj najviše dužnosti u političkoj stranci, udruzi, trgovačkom društvu ili drugoj pravnoj osobi odnosno drugom organizacijskom obliku gospodarskog subjekta koji je u poslovnom odnosu s upravnim tijelom u kojem službenik radi.“.

**Članak 27.**

Članak 41. mijenja se i glasi:

„Službenik ne smije donositi odluke, odnosno sudjelovati u donošenju odluka koje utječu na njegov financijski ili drugi interes odnosno na financijski ili drugi interes:

a) njegovog bračnog ili izvanbračnog druga, životnog partnera odnosno neformalnog životnog partnera, djeteta, posvojenika, roditelja ili posvojitelja

b) fizičkih ili pravnih osoba odnosno drugih organizacijskih oblika gospodarskog subjekta s kojima ostvaruje ili je ostvarivao službene ili poslovne kontakte u posljednje dvije godine

c) fizičkih ili pravnih osoba odnosno drugih organizacijskih oblika gospodarskog subjekta koji su u posljednjih pet godina financirale njegovu izbornu kampanju

d) udruge ili pravne osobe u kojoj je na mjestu predsjednika, upravitelja ili člana upravnog odbora

e) fizičke ili pravne osobe odnosno drugog organizacijskog oblika gospodarskog subjekta čiji je predstavnik, zakonski zastupnik ili stečajni upravitelj

f) fizičke ili pravne osobe odnosno drugog organizacijskog oblika gospodarskog subjekta s kojima je službenik, njegov bračni ili izvanbračni drug, životni partner odnosno neformalni životni partner, dijete, posvojenik, roditelj ili posvojitelj u sporu ili je njihov dužnik.“.

**Članak 28.**

Iza članka 41. dodaju se naslov iznad članka i članak 41.a koji glase:

*„Dužnost potpisivanja izjave o nepostojanju sukoba interesa*

Članak 41.a

Službenik je dužan na dan početka rada potpisati izjavu kojom potvrđuje da se ne nalazi u sukobu interesa, odnosno da:

-  nema otvoren obrt, osnovano trgovačko društvo, drugu pravnu osobu u području djelatnosti na kojem je zaposlen kao službenik odnosno u području djelatnosti koje je povezano sa poslovima iz djelokruga upravnog tijela u kojem je zaposlen

- ne obavlja samostalne poslove niti poslove za druge pravne i fizičke osobe ili druge organizacijske oblike gospodarskog subjekta koji su u suprotnosti sa službom ili protivni zakonu te ne predstavljaju prepreku za uredno obavljanje redovitih zadataka niti štete ugledu službe.

Službenik je dužan potpisati novu izjavu iz stavka 1. ovoga članka u slučaju promjene okolnosti koje dovode ili mogu dovesti do sukoba interesa propisanih ovim Zakonom.“.

**Članak 29.**

Iza članka 42. dodaju se naslov iznad članaka i članci 42.a i 42.b koji glase:

*„Rad na izdvojenom mjestu rada i rad na daljinu*

Članak 42.a

Rad na izdvojenom mjestu rada je rad kod kojeg službenik obavlja svoje poslove od kuće ili u drugom prostoru slične namjene unutar teritorija Republike Hrvatske, koji je određen na temelju dogovora službenika i pročelnika, a koji nije prostor lokalne jedinice.

Rad službenika na daljinu je rad koji se uvijek obavlja putem informacijsko-komunikacijske tehnologije, pri čemu pročelnik i službenik utvrđuju pravo službenika da samostalno određuje gdje će taj rad obavljati unutar teritorija Republike Hrvatske, što može biti promjenjivo i ovisiti o njegovoj volji, zbog čega se takav rad ne smatra radom na mjestu rada odnosno na izdvojenom mjestu rada u smislu propisa o zaštiti na radu.

Rad na izdvojenom mjestu rada i rad na daljinu može se obavljati kao privremen ili povremen (hibridni model rada).

Privremeni rad na izdvojenom mjestu rada ili rad na daljinu je rad kod kojeg službenik u određenom razdoblju, a osobito u slučaju roditelja djeteta do navršene osme godine života ili pružatelja skrbi sukladno posebnom zakonu, obavlja poslove radnog mjesta na izdvojenom mjestu rada ili radom na daljinu.

Povremeni rad na izdvojenom mjestu rada ili rad na daljinu je rad kod kojeg službenik određeni dio tjedna odnosno mjeseca obavlja poslove radnog mjesta na izdvojenom mjestu rada ili radom na daljinu, a preostali dio u prostoru upravnog tijela.

Mogućnost rada na izdvojenom mjestu rada i rada na daljinu detaljnije uređuje općinski načelnik, gradonačelnik odnosno župan odlukom.

*Rad s nepunim radnim vremenom*

Članak 42.b

Službenik se može primiti u službu i rasporediti na radno mjesto s nepunim radnim vremenom:

a) kada je pravilnikom o unutarnjem redu utvrđeno da se poslovi određenog radnog mjesta obavljaju s nepunim radnim vremenom

b) kada postoji potreba za obavljanjem poslova radnog mjesta s punim radnim vremenom, a na radno mjesto je raspoređen službenik koji radi s polovicom punog radnog vremena sukladno posebnim propisima i

c) kada postoji potreba za prijmom u službu na određeno vrijeme s nepunim radnim vremenom radi obavljanja privremenih poslova ili poslova čiji se opseg privremeno povećao.

**Članak 30.**

Iza članka 43. dodaju se naslov iznad članka i članak 43.a koji glase:

*„Odgovornost sindikalnog povjerenika za povredu službene dužnosti*

Članak 43.a

Sindikalni povjerenik ne može zbog obavljanja sindikalne aktivnosti biti pozvan na odgovornost niti doveden u nepovoljniji položaj u odnosu na druge službenike i namještenike.

Obavljanje sindikalne aktivnosti sindikalnog povjerenika ne smije utjecati na uredno obavljanje poslova na kojima radi i ne može biti razlog za nepoštivanje propisa ili neizvršavanje zakonitih naloga i uputa pročelnika upravnog tijela ili nadređenog službenika.

Protiv sindikalnog povjerenika ne može se bez suglasnosti sindikata pokrenuti postupak zbog povrede službene dužnosti.

Ako se sindikat u roku od osam dana ne izjasni o davanju suglasnosti smatra se da je suglasan s pokretanjem postupka zbog povrede službene dužnosti sindikalnog povjerenika.

Ako sindikat uskrati suglasnost iz stavka 3. ovoga članka, pročelnik upravnog tijela može u roku od 15 dana od dana dostave očitovanja sindikata zatražiti da suglasnost nadomjesti odluka nadležnog upravnog suda. Postupak pred upravnim sudom je hitan.“.

**Članak 31.**

U članku 45. iza točke 5. dodaje se nova točka 6. koja glasi:

„6. neizvršenje ili nepravodobno izvršenje službene obveze bez opravdanog razloga,“.

Dosadašnja točka 6. postaje točka 7.

**Članak 32.**

U članku 59. stavak 1. mijenja se i glasi:

„Zahtjev za pokretanje postupka zbog teške povrede službene dužnosti službenički sud dostavlja službeniku. Službenik može podnijeti odgovor na zahtjev u roku od osam dana od dana primitka zahtjeva.“.

**Članak 33.**

Članak 63. mijenja se i glasi:

„Pravo na pokretanje postupka zbog lake povrede službene dužnosti zastarijeva u roku od tri mjeseca od dana saznanja za počinjenu povredu i počinitelja, a najkasnije u roku od šest mjeseci od dana kada je povreda počinjena. Ako u roku od godine dana od pokretanja postupka ne bude donesena izvršna odluka, postupak će se obustaviti zbog zastare vođenja postupka.

Pravo na pokretanje postupka zbog teške povrede službene dužnosti zastarijeva u roku od godine dana od dana saznanja za počinjenu povredu i počinitelja, a najkasnije u roku od tri godine od dana kada je povreda počinjena. Ako u roku od tri godine od dana pokretanja postupka ne bude donesena izvršna odluka, postupak će se obustaviti zbog zastare vođenja postupka.

Rokovi za donošenje izvršne odluke iz stavaka 1. i 2. ovoga članka ne teku za vrijeme privremene spriječenosti službenika za rad.

Zastara pokretanja i vođenja postupka prekida se svakom postupovnom radnjom nadležnog tijela usmjerenom k odlučivanju o odgovornosti za povredu službene dužnosti ili zakonitosti i ustavnosti rješenja te nakon svakog prekida, zastarni rok počinje iznova teći.

Apsolutna zastara pokretanja i vođenja postupka nastupa protekom dvostrukog vremena koliko je prema zakonu propisana zastara vođenja postupka zbog povrede službene dužnosti.“.

**Članak 34.**

U članku 65. stavku 6. riječ: „državne“ briše se.

**Članak 35.**

U članku 87. iza stavka 3. dodaje se novi stavak 4. koji glasi:

„Ako u upravnom tijelu nema službenika koji ispunjava uvjete za mentora iz stavka 3. ovoga članka, mentor može biti i službenik s nižom razinom obrazovanja od vježbenika.“.

Dosadašnji stavak 4. postaje stavak 5.

**Članak 36.**

Naslov iznad članka 88. mijenja se i glasi: „Državni ispit vježbenika i produženje službe na neodređeno vrijeme“.

U članku 88. stavku 1. riječ: „dva“ zamjenjuje se riječju: „tri“.

Iza stavka 3. dodaje se stavak 4. koji glasi:

„Vježbeniku koji položi državni ispit služba se može produžiti na neodređeno vrijeme ako u upravnom tijelu postoji slobodno radno mjesto za koje ispunjava propisane uvjete.“.

**Članak 37.**

Naslov iznad članka 89. mijenja se i glasi: „Obveza polaganja državnog ispita“.

Članak 89. mijenja se i glasi:

„Službenik koji je primljen u službu na neodređeno vrijeme dužan je položiti državni ispit propisane razine za radno mjesto na koje je raspoređen najkasnije u roku od godine dana od dana početka rada u službi utvrđenog rješenjem o rasporedu na radno mjesto.

Službenik koji se tijekom službe raspoređuje ili premješta na radno mjesto s položenim državnim ispitom niže razine od propisane za to radno mjesto, dužan je položiti državni ispit propisane razine u roku od šest mjeseci od dana rasporeda ili premještaja na radno mjesto.

Službenik primljen u službu na određeno vrijeme u trajanju dužem od godinu dana dužan je položiti državni ispit u roku iz stavka 1. ovoga članka.

Službenik primljen u službu na određeno vrijeme u trajanju od godinu dana ili kraćem trajanju može polagati državni ispit po obavljenom probnom radu.

Odredba stavka 4. ovoga članka ne primjenjuje se na vježbenike.

Državni ispit I. razine propisan za radno mjesto na koje je službenik primljen u službu odnosno raspoređen nije dužan polagati službenik koji ima položen državni ispit II. razine.

Državni ispit nije dužan polagati službenik koji ima položen pravosudni ispit.“.

**Članak 38.**

Naslov iznad članka 90. mijenja se i glasi: „Razine državnog ispita“.

Članak 90. mijenja se i glasi:

„Državni ispit polaže se za I. ili II. razinu, ovisno o razini obrazovanja koji je uvjet za raspored na radno mjesto.

Državni ispit I. razine polaže se za obavljanje poslova radnog mjesta za koje je uvjet završena srednja škola.

Državni ispit II. razine polaže se za obavljanje poslova radnog mjesta za koje je uvjet završen sveučilišni diplomski studij, sveučilišni integrirani prijediplomski i diplomski studij, stručni diplomski studij, sveučilišni prijediplomski studij, stručni prijediplomski studij ili stručni kratki studij.“.

**Članak 39.**

Naslov iznad članka 91. mijenja se i glasi: „Postupak i način polaganja državnog ispita“.

Članak 91. mijenja se i glasi:

„Državni ispit polaže se pri tijelu državne uprave nadležnom za službeničke odnose.

Na program državnog ispita, postupak i način polaganja državnog ispita te snošenje troškova polaganja državnog ispita odgovarajuće se primjenjuju propisi o državnim službenicima.“.

**Članak 40.**

Naslov iznad članka 92. mijenja se i glasi: „Obavijest o polaganju državnog ispita “.

Članak 92. mijenja se i glasi:

„Odlučivanje o osnovanosti zahtjeva za polaganje državnog ispita je upravna stvar.

Obavijest o mjestu, danu i vremenu polaganja državnog ispita dostavlja se javnom objavom na mrežnim stranicama tijela državne uprave nadležnog za službeničke odnose. Dostava svim kandidatima smatra se obavljenom istekom osmoga dana od dana objave na mrežnim stranicama tijela državne uprave nadležnog za službeničke odnose.“.

**Članak 41.**

Naslov iznad članka 93. mijenja se i glasi: „Neizvršenje obveze polaganja državnog ispita“.

Članak 93. mijenja se i glasi:

„Službeniku iz članka 89. stavaka 1. i 3. ovoga Zakona, koji ne položi državni ispit u propisanom roku, prestaje služba po sili zakona istekom posljednjeg dana roka za polaganje ispita.

Službenik koji ima položen državni ispit I. razine, a nakon rasporeda ili premještaja na radno mjesto za koje je propisana viša razina obrazovanja nije u roku iz članka 89. stavka 2. ovoga Zakona položio državni ispit II. razine, rasporedit će se na radno mjesto za koje ispunjava uvjete i ima položen državni ispit odgovarajuće razine, a ako nema slobodnog radnog mjesta na koje se službenik može rasporediti, odgovarajuće se primjenjuju odredbe ovoga Zakona o stavljanju službenika na raspolaganje.

U slučaju privremene nesposobnosti za rad, korištenja rodiljnog, roditeljskog, posvojiteljskog ili očinskog dopusta te drugog opravdanog razloga, rok za polaganje državnog ispita produžit će se na zahtjev službenika za onoliko vremena koliko je trajala privremena nesposobnost za rad, rodiljni, roditeljski, posvojiteljski ili očinski dopust odnosno drugi opravdani razlozi.

Zahtjev za produženje roka za polaganje državnog ispita službenik može podnijeti pročelniku upravnog tijela, a pročelnik upravnog tijela općinskom načelniku, gradonačelniku odnosno županu najkasnije do isteka toga roka.

O produženju roka za polaganje državnog ispita donosi se rješenje.

Na vježbenika se odgovarajuće primjenjuju odredbe stavaka 3. i 4. ovoga članka.

Vježbeniku će se rješenjem o produženju roka za polaganje državnog ispita u slučaju iz stavka 3. ovoga članka produžiti služba do isteka roka za polaganje državnog ispita.“.

**Članak 42.**

U članku 94. stavku 2. iza riječi: „šest mjeseci“ zarez i riječi: „bez obzira na razloge“ brišu se.

Iza stavka 2. dodaju se stavci 3. do 5. koji glase:

„Razdoblje probnog rada ne uračunava se u razdoblje ocjenjivanja.

Iznimno od stavka 2. ovoga članka, razdoblja rodiljnog, roditeljskog, posvojiteljskog, očinskog dopusta ili dopusta koji je po sadržaju i načinu korištenja istovjetan pravu na očinski dopust, rada s polovicom punog radnog vremena, rada s polovicom punog radnog vremena radi pojačane njege djeteta, dopusta trudne službenice, dopusta službenice koja je rodila ili službenice koja doji dijete te dopusta ili rada s polovicom punog radnog vremena radi skrbi i njege djeteta s težim smetnjama u razvoju, u skladu s propisom o rodiljnim i roditeljskim potporama, smatraju se vremenom provedenim na radu u punom radnom vremenu.

Ako su razdoblja odsutnosti s rada iz stavka 4. ovoga članka trajala duže od šest mjeseci u kalendarskoj godini za koju se provodi ocjenjivanje, službenici će se ocijeniti ocjenom „dobar“.“.

**Članak 43.**

U članku 95. iza stavka 3. dodaje se novi stavak 4. koji glasi:

„Prilikom ocjenjivanja službenika uzet će se u obzir prigovori i pritužbe stranaka na rad i postupanje službenika.“.

Dosadašnji stavak 4. koji postaje stavak 5. mijenja se i glasi:

„Kriterije za ocjenjivanje službenika i način provođenja ocjenjivanja propisuje pravilnikom općinski načelnik, gradonačelnik odnosno župan.“.

**Članak 44.**

Članak 97. mijenja se i glasi:

„Službenika koji je ocijenjen ocjenom „zadovoljava“ može se uputiti na dodatno stručno osposobljavanje ili premjestiti na drugo radno mjesto, u istoj razini obrazovanja.

Službeniku koji je ocijenjen ocjenom „ne zadovoljava“ prestaje služba po sili zakona, danom dostave odluke o zahtjevu za zaštitu povrijeđenog prava u postupku ocjenjivanja, a ako zahtjev nije podnesen, istekom roka za podnošenje tog zahtjeva.“.

**Članak 45.**

Naslov iznad članka 98. mijenja se i glasi: „Premještaj na neodređeno vrijeme“.

U članku 98. stavak 1. mijenja se i glasi:

„Službenika se može po potrebi službe premjestiti na neodređeno vrijeme na drugo radno mjesto u istom ili drugom upravnom tijelu iste lokalne jedinice, u istom ili drugom mjestu rada, ali samo na radno mjesto za koje je propisana ista razina obrazovanja i potrebno radno iskustvo na odgovarajućim poslovima u jednakom trajanju.“.

U stavku 2. iza riječi: „u koje se premješta“ zarez i riječi: „uz prethodni pristanak službenika“ brišu se.

U stavku 4. riječi: „niže složenosti poslova za koje ispunjava propisane uvjete“ zamjenjuju se riječima: „za koje je propisano radno iskustvo na odgovarajućim poslovima u kraćem trajanju“.

Iza stavka 5. dodaje se stavak 6. koji glasi:

„Premještaj službenika iz jednog u drugo upravno tijelo provodi se na temelju pisanog sporazuma između pročelnika upravnog tijela u kojem službenik radi i pročelnika upravnog tijela u koje se službenik premješta.“.

**Članak 46.**

U članku 98.a stavak 1. mijenja se i glasi:

„Službenika se po potrebi službe može privremeno premjestiti na drugo radno mjesto u istom ili drugom upravnom tijelu iste lokalne jedinice za koje ispunjava propisane uvjete, najduže na godinu dana, odnosno do povratka odsutnog službenika kojeg premješteni službenik zamjenjuje.“.

**Članak 47.**

U članku 102. riječ: „izačun“ zamjenjuje se riječju: „izračun“.

Točka c) mijenja se i glasi:

„c) je za prethodnu kalendarsku godinu ocijenjen ocjenom „dobar“ ili višom ocjenom.“.

Točka d) briše se.

Iza stavka 1. dodaje se stavak 2. koji glasi:

„Iznimno od stavka 1. ovoga članka, službenik može napredovati na nerukovodeće radno mjesto za koje je propisana viša razina obrazovanja:

a) ako ispunjava uvjete iz stavka 1. ovoga članka, osim potrebnog radnog iskustva na odgovarajućim poslovima koje je uvjet za raspored na radno mjesto

b) ako na poslovima niže razine obrazovanja u upravnim tijelima lokalnih jedinica ima dvostruko više radnog iskustva od radnog iskustva propisanog kao uvjet za raspored na radno mjesto na koje se u postupku napredovanja raspoređuje i

c) ako u upravnom tijelu lokalne jedinice u kojoj je zaposlen radi neprekidno najmanje dvije godine.“.

**Članak 48.**

Članak 115. mijenja se i glasi:

„Službeniku prestaje služba po sili zakona:

a) smrću

b) danom dostave obavijesti lokalnoj jedinici o pravomoćnosti rješenja o priznanju prava na invalidsku mirovinu zbog potpunog gubitka radne sposobnosti

c) kad navrši 65 godina života i najmanje 15 godina mirovinskog staža, osim ako se pročelnik upravnog tijela i službenik drukčije ne dogovore, vodeći računa o potrebama službe

d) kad je osuđen na kaznu zatvora ili kaznu dugotrajnog zatvora ili djelomičnu uvjetnu osudu za kazneno djelo – danom saznanja za pravomoćnost presude, osim ako mu je pravomoćnom presudom izrečena uvjetna osuda ili mu je kazna zatvora zamijenjena radom za opće dobro

e) kad je osuđen za kazneno djelo s obilježjima korupcije – danom saznanja za pravomoćnost presude

f) kad je osuđen za kazneno djelo i izrečena mu sigurnosna mjera zabrane potpunog obavljanja dužnosti službenika - danom saznanja za pravomoćnost presude

g) kad neopravdano izostane s rada pet radnih dana uzastopce – danom napuštanja službe, odnosno prvog dana odsutnosti s rada

h) ako ne položi državni ispit u propisanom roku – istekom roka u kojem je bio obvezan položiti državni ispit, ako ovim Zakonom nije drukčije propisano

i) ako se sazna da u vrijeme prijma u službu nije ispunjavao uvjete za prijam u službu propisane ovim Zakonom ili da je u vrijeme prijma u službu postojala zapreka za prijam u službu propisana ovim Zakonom – danom saznanja za to

j) kad mu je izrečena kazna prestanka službe u postupku zbog teške povrede službene dužnosti – danom izvršnosti odluke službeničkog suda

k) kad bude utvrđena odgovornost službenika za tešku povredu službene dužnosti počinjenu u roku kušnje iz članka 65. stavka 4. ovoga Zakona – danom izvršnosti odluke službeničkog suda

l) ako službenik odbije postupiti po rješenju o premještaju – danom kada je trebao početi raditi na novom radnom mjestu sukladno rješenju o premještaju

m) ako je ocijenjen ocjenom „ne zadovoljava“ – danom dostave odluke o zahtjevu za zaštitu prava u postupku ocjenjivanja, a ako zahtjev nije podnesen, istekom roka za podnošenje zahtjeva sukladno općem propisu o radu

n) u drugim slučajevima utvrđenim zakonom.

Službenika koji ispuni uvjete iz stavka 1. točke c) ovoga članka može se uz njegovu prethodnu suglasnost zadržati u službi s punim ili nepunim radnim vremenom dok traje potreba službe, a najduže do navršenih 67 godina života.

Službenika se može zadržati u službi s nepunim radnim vremenom nakon stjecanja uvjeta iz stavka 1. točke c) ovoga članka, neovisno o tome što je pravilnikom o unutarnjem redu utvrđeno da se na istom radnom mjestu obavljaju poslovi u punom radnom vremenu.

Iznimno od stavka 2. ovoga članka, pročelnik se može zadržati u službi s nepunim radnim vremenom, ako je pravilnikom o unutarnjem redu utvrđeno da se poslovi pročelnika obavljaju s nepunim radnim vremenom.

Službeniku iz stavka 1. točke d) ovoga članka kojem je izrečena uvjetna osuda te sud donese odluku o opozivu izrečene uvjetne osude, služba prestaje danom saznanja za pravomoćnost odluke o opozivu uvjetne osude.

Službeniku iz stavka 1. točke d) ovoga članka kojem je kazna zatvora zamijenjena radom za opće dobro te sud donese odluku kojom određuje izvršenje izrečene kazne zatvora u neizvršenom dijelu ili u cijelosti, služba prestaje danom saznanja za pravomoćnost odluke o izvršenju izrečene kazne zatvora.“.

**Članak 49.**

Iza članka 115. dodaje se naslov iznad članka i članak 115.a koji glase:

*„Zadržavanje u službi službenika koji ispunjava uvjete za starosnu mirovinu ili starosnu mirovinu za dugogodišnjeg osiguranika*

Članak 115.a

Službenika koji ispunjava uvjete na starosnu mirovinu ili starosnu mirovinu za dugogodišnjeg osiguranika može se zadržati u službi do polovice punog radnog vremena, neovisno o tome što je pravilnikom o unutarnjem redu utvrđeno da se na istom radnom mjestu obavljaju poslovi s punim radnim vremenom.

Zadržavanje u službi iz stavka 1. ovoga članka može trajati najduže do navršenih 67 godina života službenika.

Iznimno od stavka 1. ovoga članka, pročelnika se može zadržati u službi do polovice punog radnog vremena, ako je pravilnikom o unutarnjem redu utvrđeno da se poslovi pročelnika obavljaju s nepunim radnim vremenom.“.

**Članak 50.**

Članak 116. mijenja se i glasi:

„Na prijam i prestanak službe te prava, obveze i odgovornosti namještenika odgovarajuće se primjenjuju odredbe ovoga Zakona o prijmu i prestanku službe te pravima, obvezama i odgovornostima službenika, osim odredaba o vježbeničkom stažu i obvezi polaganja državnog ispita.

U postupku javnog natječaja za prijam namještenika u službu izbor kandidata obavlja se na temelju rezultata provedenog intervjua i, po potrebi, provjere znanja i sposobnosti kandidata ovisno o vrsti radnog mjesta.

U postupku javnog natječaja za prijam namještenika provest će se psihološko testiranje kandidata, ako je isto propisano pravilnikom o unutarnjem redu.

Namještenik se ne može rasporediti odnosno premjestiti na radno mjesto službenika bez provedbe javnog natječaja za prijam u službu.“.

**Članak 51.**

U članku 120. stavku 1. iza riječi: „o prijmu u službu“ dodaju se riječi: „odnosno imenovanju pročelnika“, a druga rečenica briše se.

U stavku 2. iza riječi: „predložit će“ dodaju se riječi: „tijelu državne uprave nadležnom za službeničke odnose“.

**Članak 52.**

Naslov Glave XVI. mijenja se i glasi: „XVI. PREKRŠAJNE ODREDBE“.

Članak 121. mijenja se i glasi:

„Članak 121.

Novčanom kaznom od 700,00 do 1300,00 eura kaznit će se za prekršaj općinski načelnik, gradonačelnik odnosno župan ako:

1. ne raspiše javni natječaj za imenovanje pročelnika novoustrojenog upravnog tijela ili upravnog tijela kojem je bitno promijenjen djelokrug, u roku od 30 dana od dana stupanja na snagu pravilnika o unutarnjem redu donesenog u skladu s novom odlukom o ustrojavanju upravnih tijela, a u slučaju razrješenja dotadašnjeg pročelnika, u roku od 30 dana od dana kada je pročelnik razriješen (članak 19.a stavci 1. i 2.)

2. ne imenuje pročelnika u roku od 60 dana, odnosno pročelnika u Gradu Zagrebu u roku od 90 dana, od isteka roka za podnošenje prijava na javni natječaj ili u tom roku ne donese odluku o poništenju javnog natječaja (članak 19.a stavci 3. i 4.)

3. imenuje pročelnika bez raspisanoga javnog natječaja (članak 19.a stavci 1. i 2.)

4. za pročelnika imenuje osobu koje ne ispunjava propisane uvjete (članak 12.)

5. za pročelnika imenuje osobu za koju je znao ili mogao znati da postoje zapreke za prijam u službu sukladno odredbama ovoga Zakona (članci 15. i 16.)

6. ne postupi po pravomoćnoj i ovršnoj odluci suda o vraćanju pročelnika na rad.

Novčanom kaznom od 660,00 do 1320,00 eura kaznit će se za prekršaj pročelnik upravnog tijela odnosno osoba ovlaštena za donošenje rješenja u skladu s odredbama članka 5. ovoga Zakona ako:

1. primi osobu u službu i rasporedi na radno mjesto koje nije predviđeno pravilnikom o unutarnjem redu (članci 4. i 28.)

2. primi osobu u službu i rasporedi na radno mjesto čije popunjavanje nije planirano u planu prijma u službu za tekuću godinu, osim u slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana (članak 8.)

3. primi osobu u službu i rasporedi na radno mjesto za koje ne ispunjava propisane uvjete (članak 12.)

4. primi u službu osobu za koju je znao ili mogao znati da postoje zapreke za prijam u službu sukladno odredbama ovoga Zakona (članci 15. i 16.)

5. primi osobu u službu bez raspisanoga javnog natječaja, osim u slučaju kad je ovim Zakonom propisano da se javni natječaj ne provodi (članak 17.)

6. primi osobu u službu na određeno vrijeme bez raspisanog oglasa, osim u slučaju kad je ovim Zakonom propisano da se oglas ne provodi (članak 29. stavak 1.)

7. primi u službu osobu na radno mjesto za koje nisu osigurana sredstva u proračunu lokalne jedinice (članak 19. stavak 3.)

8. rasporedi službenika ili namještenika na radno mjesto za koje ne ispunjava propisane uvjete (članak 105.)

9. ne postupi po pravomoćnoj i ovršnoj odluci suda o vraćanju službenika ili namještenika na rad.“.

**Članak 53.**

U cijelom tekstu Zakona riječi: „stručna sprema“ u određenom padežu zamjenjuje se riječima: „razina obrazovanja“ u odgovarajućem padežu.

U cijelom tekstu Zakona riječ: „natječaj“ u određenom padežu zamjenjuje se riječima: „javni natječaj“ u odgovarajućem padežu.

U cijelom tekstu Zakona riječ: „web-stranica“ u određenom padežu zamjenjuje se riječima: „mrežne stranice“ u odgovarajućem padežu.

U cijelom tekstu Zakona riječi: „središnje tijelo državne uprave“ u određenom padežu zamjenjuju se riječima: „tijelo državne uprave“ u odgovarajućem padežu.

**PRIJELAZNE I ZAVRŠNE ODREDBE**

**Članak 54.**

Vlada Republike Hrvatske donijet će etički kodeks iz članka 25. ovoga Zakona u roku od šest mjeseci od dana stupanja na snagu ovoga Zakona.

Vlada Republike Hrvatske će u roku od šest mjeseci od dana stupanja na snagu ovoga Zakona uskladiti Uredbu o klasifikaciji radnih mjesta u lokalnoj i područnoj (regionalnoj) samoupravi („Narodne novine“, br. 74/10., 125/14. i 48/23.) s odredbama ovoga Zakona.

**Članak 55.**

Općinski načelnik, gradonačelnik odnosno župan donijet će pravilnik iz članka 43. ovoga Zakona u roku od tri mjeseca od dana stupanja na snagu ovoga Zakona.

Dosadašnji opći akt kojim su propisani kriteriji za ocjenjivanje službenika i način provođenja ocjenjivanja ostaje na snazi do dana stupanja na snagu pravilnika iz stavka 1. ovoga članka.

**Članak 56.**

Postupci ocjenjivanja službenika za 2024. godinu provodit će se prema dosadašnjem općem aktu kojim su propisani kriteriji za ocjenjivanje službenika i način provođenja ocjenjivanja.

**Članak 57.**

Službenik koji neće biti ocijenjen za 2024. godinu jer nije radio duže od šest mjeseci može napredovati u 2025. godini ako je u posljednjem provedenom postupku ocjenjivanja ocijenjen ocjenom „dobar“ ili višom ocjenom.

**Članak 58.**

Općinski načelnik, gradonačelnik odnosno župan dužan je najkasnije u roku od tri mjeseca od stupanja na snagu ovoga Zakona raspisati javni natječaj za imenovanje pročelnika upravnog tijela lokalne jedinice, ako na dan stupanja na snagu ovoga Zakona upravno tijelo nema imenovanog pročelnika.

Službenik koji ima ovlaštenje za privremeno obavljanje poslova pročelnika upravnog tijela na dan stupanja na snagu ovoga Zakona nastavlja obavljati poslove pročelnika do imenovanja pročelnika na temelju javnog natječaja, a najduže tri mjeseca od dana stupanja na snagu ovoga Zakona.

**Članak 59.**

Službenici i namještenici zatečeni na radu u upravnim tijelima lokalnih jedinica dužni su u roku od 30 dana od dana stupanja na snagu ovoga Zakona potpisati izjavu o nepostojanju sukoba interesa iz članka 28. ovoga Zakona.

**Članak 60.**

Položen državni stručni ispit za srednju stručnu spremu smatra se položenim državnim ispitom I. razine.

Položen državni stručni ispit za visoku i višu stručnu spremu smatra se položenim državnim ispitom II. razine.

Službenik koji je oslobođen obveze polaganja državnog stručnog ispita za poslove radnog mjesta određene razine obrazovanja, sukladno propisima koji su bili na snazi u vrijeme oslobađanja obveze polaganja državnog stručnog ispita, nije dužan polagati državni ispit odgovarajuće razine u smislu odredaba ovoga Zakona.

Službenik koji nema položen državni ispit propisane razine za radno mjesto na koje je raspoređen, dužan je položiti državni ispit najkasnije u roku od godine dana od dana stupanja na snagu ovoga Zakona.

Službeniku koji ne položi državni ispit u roku iz stavka 4. ovoga članka, prestaje služba po sili zakona istekom posljednjeg dana roka za polaganje ispita.

Iznimno od stavka 5. ovoga članka, službenika koji u roku iz stavka 4. ovoga članka ne položi državni ispit propisane razine za radno mjesto, a ima položen državni ispit niže razine, rasporedit će se na radno mjesto za koje ispunjava uvjete i ima položen državni ispit propisane razine, a ako nema slobodnog radnog mjesta na koje se službenik može rasporediti, odgovarajuće se primjenjuju odredbe ovoga Zakona o stavljanju službenika na raspolaganje.

Odredba stavka 4. ovoga članka ne primjenjuje se na vježbenike.

**Članak 61.**

Zatečenom službeniku i namješteniku koji  do dana stupanja na snagu ovoga Zakona navrši 65 godina života i najmanje 15 godina mirovinskog staža prestaje služba po sili zakona dana 31. prosinca 2025. godine, ako ne bude zadržan u službi u skladu s odredbama ovoga Zakona.

**Članak 62.**

Započeti postupci u predmetima iz službeničkih i radnih odnosa koji nisu dovršeni do dana stupanja na snagu ovoga Zakona nastavit će se i dovršiti prema propisima koji su bili na snazi u vrijeme pokretanja postupka.

**Članak 63.**

Ovaj Zakon objavit će se u „Narodnim novinama“, a stupa na snagu 1. lipnja 2025.

**O B R A Z L O Ž E N J E**

**I. RAZLOZI ZBOG KOJIH SE ZAKON DONOSI**

Prava, obveze i odgovornosti službenika i namještenika zaposlenih u upravnim odjelima i stručnim službama (upravna tijela) jedinica lokalne i područne (regionalne) samouprave uređeni su Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, br. 86/08., 61/11., 4/18. i 112/19.), koji je stupio na snagu dana 23. srpnja 2008., te je od svog donošenja izmijenjen i dopunjen tri puta.

Zakonom o lokalnoj i područnoj (regionalnoj) samoupravi („Narodne novine“, br. 33/01., 60/01. - vjerodostojno tumačenje, 129/05., 109/07., 125/08., 36/09., 150/11., 144/12., 19/13. - pročišćeni tekst, 137/15. - ispravak, 123/17., 98/19. i 144/20.) propisana je mogućnost dobrovoljnog funkcionalnog spajanja jedinica lokalne samouprave putem zajedničkog službenika ili zajedničkog upravnog tijela, na način da dvije ili više jedinica lokalne samouprave mogu obavljanje pojedinih poslova iz svoga samoupravnog djelokruga organizirati zajednički, osobito u svrhu pripreme projekata za povlačenje novčanih sredstava iz fondova Europske unije, kao i način uređivanja međusobnih odnosa jedinica lokalne samouprave u zajedničkom organiziranju obavljanja poslova iz njihovog samoupravnog djelokruga.

Međutim, tim Zakonom nije uređen radnopravni status službenika upravnih tijela jedinica lokalne samouprave koje se dobrovoljno funkcionalno spajaju putem zajedničkog službenika ili zajedničkog upravnog tijela. Stoga je navedeno pitanje potrebno urediti ovim Zakonom.

Zakonom o službenicima i namještenicima u lokalnoj i područnoj (regionalnoj) samoupravi propisan je postupak donošenja i sadržaj pravilnika o unutarnjem redu. Međutim, nije propisan rok u kojem se donosi pravilnik o unutarnjem redu nakon stupanja na snagu odluke o ustrojstvu upravnih tijela jedinica lokalne i područne (regionalne) samouprave. Zbog pravne sigurnosti i rješavanja statusa zatečenih službenika u primjerenom roku te raspisivanja javnog natječaja za imenovanje pročelnika novoustrojenih upravnih tijela, ovim Zakonom uređuje se rok za donošenje pravilnika o unutarnjem redu, način njegove objave i stupanje na snagu.

Prema članku 53.a Zakona o lokalnoj i područnoj (regionalnoj) samoupravi, upravnim tijelima upravljaju pročelnici koje na temelju javnog natječaja imenuje općinski načelnik, gradonačelnik odnosno župan. Također, sukladno članku 19. stavku 2. Zakona o službenicima i namještenicima u lokalnoj i područnoj (regionalnoj) samoupravi, javni natječaj za imenovanje pročelnika upravnog tijela raspisuje općinski načelnik, gradonačelnik, odnosno župan. Međutim, navedenim Zakonom nije riješeno pitanje tko obavlja poslove pročelnika u slučaju kada upravno tijelo nema pročelnika.

Kako Zakonom o službenicima i namještenicima u lokalnoj i područnoj (regionalnoj) samoupravi nije propisan rok za imenovanje pročelnika upravnih tijela te davanje ovlasti za privremeno obavljanje poslova pročelnika u brojnim lokalnim jedinicama upravna tijela nemaju imenovane pročelnike odnosno uređeno pitanje obavljanja poslova pročelnika koji je duže odsutan ili pročelnik nije imenovan. Stoga je potrebno propisati rok za raspisivanje javnog natječaja za imenovanje pročelnika upravnih tijela i rok za imenovanje pročelnika te mogućnost davanja ovlasti za privremeno obavljanje poslova pročelnika u slučaju kada nema pročelnika.

Zakonom o mirovinskom osiguranju („Narodne novine“, br. 157/13., 151/14., 33/15., 93/15., 120/16., 18/18. - Odluka Ustavnog suda Republike Hrvatske, 62/18., 115/18., 102/19., 84/21. i 119/22.) propisana je mogućnost ostvarivanja prava na starosnu mirovinu i starosnu mirovinu za dugogodišnjeg osiguranika bez prestanka radnog odnosa ako nastavi raditi do polovice punog radnog vremena. Također, propisana je mogućnost isplate mirovine za korisnika koji se zaposli s polovicom punog radnog vremena. Kako bi navedenu mogućnost mogli koristiti i službenici i namještenici u lokalnoj samoupravi, ovim Zakonom propisuje se mogućnost zadržavanja u službi službenika koji odlazi u starosnu mirovinu ili starosnu mirovinu za dugogodišnjeg osiguranika, ali najduže do 67 godina života, te mogućnost prijma u službu korisnika mirovine s polovicom punog radnog vremena.

Strategijom sprječavanja korupcije za razdoblje od 2021. do 2030. godine („Narodne novine“, broj 120/21.) utvrđen je posebni cilj 4.3.: „Jačanje sustava integriteta i upravljanje sukobom interesa“ te Akcijskim planom za razdoblje od 2022. do 2024. godine uz Strategiju sprječavanja korupcije za razdoblje od 2021. do 2030. godine predviđene su mjere:

- 4.3.1. Jačanje etičkih standarda službenika u lokalnoj i područnoj (regionalnoj) samoupravi, Broj 136.: „Donošenje Zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi (utvrđivanje obveze donošenja etičkih kodeksa službenika u jedinicama lokalne i područne (regionalne) samouprave i utvrđivanje institucionalnog okvira za provedbu kodeksa“

- 4.3.4. Unaprjeđenje upravljanja sukobom interesa državnih službenika i službenika u lokalnoj i područnoj (regionalnoj) samoupravi, Broj: 141.: Donošenje Zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi (uvođenje obveze potpisivanja izjave o nepostojanju sukoba interesa).

Svrha navedenih mjera je utvrđivanje etičkih standarda u cilju uspostave sveobuhvatnog sustava integriteta u lokalnoj i područnoj (regionalnoj) samoupravi, tj. donošenje etičkog kodeksa kojim će biti regulirana pravila ponašanja službenika i namještenika upravnih tijela jedinica lokalne i područne (regionalne) samouprave i propisivanje obveze potpisivanja izjave o nepostojanju sukoba interesa, a što je potrebno urediti ovim Zakonom.

Zbog sve izraženijeg interesa za radom na izdvojenom mjestu rada, radom na daljinu i radom s nepunim radnim vremenom i činjenice da je Zakonom o radu propisana mogućnost takvog rada, a uvažavajući posebnost službe u lokalnoj samoupravi, koja se obavlja u javnom interesu i financira iz javnih prihoda, ovim Zakonom se utvrđuje mogućnost takvog rada u upravnim tijelima jedinica lokalne i područne (regionalne) samouprave.

U Zakonu o službenicima i namještenicima u lokalnoj i područnoj (regionalnoj) samoupravi utvrđena je obveza polaganja državnog ispita te se na program, postupak i način polaganja državnog ispita primjenjuju propisi o državnim službenicima. Međutim, navedenim Zakonom nisu propisane razine državnog ispita, obveza polaganja državnog ispita propisane razine, rok za polaganje državnog ispita, kao ni posljedice neizvršenja obveze polaganja državnog ispita, niti se u tom dijelu upućuje na primjenu propisa o državnim službenicima. Stoga je potrebno utvrditi obvezu polaganja državnog ispita propisane razine, rokove za polaganje državnog ispita i posljedice neizvršenja obveze polaganja državnog ispita, na način kako je to uređeno Zakonom o državnim službenicima.

U praksi se pojavila potreba za poboljšanjem odnosno doradom pojedinih odredaba Zakona o službenicima i namještenicima u lokalnoj i područnoj (regionalnoj) samoupravi (npr. odredbe o odlučivanju o pravima i obvezama službenika i namještenika u prvom stupnju, prijmu u službu bez provedbe javnog natječaja, načinu provođenja intervjua, sadržaju, objavi i poništavanju javnog natječaja, prijmu u službu na određeno vrijeme, lakim povredama službene dužnosti, zastari pokretanja i vođenja postupka zbog povrede službene dužnosti, ocjenjivanju, premještaju, napredovanju, prestanku službe i drugo).

**II. PITANJA KOJA SE ZAKONOM RJEŠAVAJU**

Ovim zakonom propisuje se rok za donošenje pravilnika o unutarnjem redu, način njegove objave i stupanje na snagu.

Također, uređuje se radnopravni status zajedničkog službenika ili službenika zajedničkog upravnog tijela jedinica lokalne samouprave koje su funkcionalno povezane, dok će se detaljnije ta pitanja urediti sporazumom kojeg sklapaju lokalne jedinice. Navedenim odredbama rješavaju se pitanja prava, obveza i odgovornosti zajedničkog službenika i službenika zajedničkog upravnog tijela, kao i način ostvarivanja njihovih prava i obveza.

Utvrđuje se obveza raspisivanja i provedbe javnih natječaja za imenovanje pročelnika novoustrojenih upravnih tijela jedinica lokalne i područne (regionalne) samouprave ili upravnih tijela kojima je bitno promijenjen djelokrug, u roku od 30 dana od dana stupanja na snagu pravilnika o unutarnjem redu donesenog u skladu s novom odlukom o ustrojavanju upravnih tijela, kojom je ustrojeno to upravno tijelo odnosno bitno promijenjen djelokrug upravnih tijela. U slučaju razrješenja dotadašnjeg pročelnika, propisuje se obveza raspisivanja i provedbe javnog natječaja za imenovanje pročelnika u roku od 30 dana od dana kada je pročelnik razriješen. Propisuje se obveza donošenja rješenja o imenovanju pročelnika ili odluke o poništenju javnog natječaja, u roku od 60 dana od isteka roka za podnošenje prijava na javni natječaj, dok je u slučaju imenovanja pročelnika upravnih tijela Grada Zagreba predviđen dulji rok za donošenje potrebnih akata (90 dana od isteka roka za podnošenje prijava na javni natječaj).

Uvodi se mogućnost davanja ovlaštenja službeniku upravnog tijela za privremeno obavljanje poslova pročelnika upravnog tijela u slučaju kada je pročelnik duže odsutan ili pročelnik nije imenovan.

Utvrđuje se prekršajna odgovornost općinskog načelnika, gradonačelnika, odnosno župana ukoliko u propisanom roku ne raspiše javni natječaj za imenovanje pročelnika, ukoliko ne donese rješenje o imenovanju pročelnika temeljem provedenog javnog natječaja ili odluku o poništenju javnog natječaja u propisanom roku, odnosno ukoliko imenuje pročelnika bez raspisanoga javnog natječaja ili za pročelnika imenuje osobu koja ne ispunjava propisane uvjete te osobu u vezi koje postoje zapreke za prijam u službu.

Ovim zakonom propisuje se mogućnost prijma u službu korisnika starosne mirovine ili starosne mirovine za dugogodišnjeg osiguranika s polovicom punog radnog vremena i zadržavanje u službi s polovicom punog radnog vremena službenika koji odlazi u starosnu mirovinu ili starosnu mirovinu za dugogodišnjeg osiguranika.

Ovim zakonom daje se osnova za donošenje etičkog kodeksa kojim će detaljnije urediti pravila ponašanja službenika i namještenika upravnih tijela jedinica lokalne i područne (regionalne) samouprave. Također, propisana je obveza za potpisivanje izjave o nepostojanju sukoba interesa službenika.

Ovim se zakonom uređuje mogućnost rada na izdvojenom mjestu rada, rada na daljinu i rada s nepunim radnim vremenom u upravnim tijelima jedinica lokalne i područne (regionalne) samouprave.

Utvrđuje se obveza polaganja državnog ispita propisane razine, rokovi za polaganje državnog ispita i posljedice neizvršenja obveze polaganja državnog ispita, na isti način i pod istim uvjetima koji su propisani za državne službenike.

Pored toga, pojedine odredbe ovoga zakona su poboljšane i dorađene (npr., odredbe o odlučivanju o pravima i obvezama službenika i namještenika u prvom stupnju, prijmu u službu bez provedbe javnog natječaja, načinu provođenja intervjua, sadržaju, objavi i poništavanju javnog natječaja, prijmu u službu na određeno vrijeme, lakim povredama službene dužnosti, zastari pokretanja i vođenja postupka zbog povrede službene dužnosti, ocjenjivanju, premještaju, napredovanju, prestanku službe i drugo).

**III. OBRAZLOŽENJE ODREDBI PREDLOŽENOG ZAKONA**

**Uz članak 1.**

Ovim člankom propisuje se rodna neutralnost izraza koji se koriste u ovome zakonu.

**Uz članak 2.**

U Zakonu o službenicima i namještenicima u lokalnoj i područnoj (regionalnoj) samoupravi dodane su odredbe kojima se propisuje da pročelnici upravnih tijela pripremaju prijedloge pravilnika o unutarnjem redu za radna mjesta u upravnim tijelima kojima upravljaju.

Propisuje se dužnost općinskog načelnika, gradonačelnika odnosno župana da dostavi prijedlog pravilnika o unutarnjem redu sindikalnom povjereniku na očitovanje, prije njegovog donošenja te rok u kojem je sindikalni povjerenik može dostaviti svoje očitovanje.

Propisuje se mogućnost pravilnikom o unutarnjem redu utvrditi radna mjesta na kojima će se obavljati poslovi vezani uz upravljanje projektom koji se financira iz fondova ili programa Europske unije i drugi privremeni poslovi te rok do kada se te odredbe primjenjuju, jer se prema važećim propisima u pravilniku o unutarnjem redu utvrđuju samo radna mjesta koja se popunjavaju na neodređeno vrijeme. Utvrđivanjem radnih mjesta na kojima se obavljaju privremeni poslovi definirat će se nazivi radnih mjesta i opisi poslova koji se navode u oglasu za prijam u službu na određeno vrijeme.

Utvrđuje se rok za donošenje pravilnika o unutarnjem redu od tri mjeseca od stupanja na snagu odluke o ustrojstvu upravnih tijela te objava i stupanje na snagu tog pravilnika. Navedeno pitanje do sada nije bilo uređeno te su lokalne jedinice postupale na različite načine. Prema upravno-sudskoj praksi, pravilnici o unutarnjem redu su akti koji se prije stupanja na snagu obavezno objavljuju u službenom glasilu jedinice lokalne, odnosno područne (regionalne) samouprave. Stoga se ovim člankom propisuje da pravilnik o unutarnjem redu stupi na snagu najranije prvog dana od dana objave u službenom glasilu.

**Uz članak 3.**

Ovim člankom propisuje se da se radnopravni status službenika kod dobrovoljnog funkcionalnog spajanja jedinica lokalne samouprave (putem zajedničkog službenika ili zajedničkog upravnog tijela) uređuje posebnim sporazumom kojeg sklapaju općinski načelnici odnosno gradonačelnici jedinica lokalne samouprave koje se funkcionalno povezuju i utvrđuje obvezni sadržaj tog sporazuma.

Također, ovim člankom se propisuje tko donosi pravilnik o unutarnjem redu zajedničkog upravnog tijela i na čiji prijedlog, tko donosi odluku o koeficijentima za obračun plaće službenika i namještenika tog tijela, kako se utvrđuje osnovica za obračun njihove plaće i tko donosi plan prijma u službu i na čiji prijedlog, način imenovanja pročelnika zajedničkog upravnog tijela te odlučivanje o njegovim pravima i obvezama.

Uređuju se i pitanja preuzimanja službenika zajedničkog upravnog tijela koje se ukida i rješavanja radnopravnog statusa službenika ukinutog zajedničkog upravnog tijela.

Utvrđuje se primjena odredaba ovoga zakona o zajedničkom obavljanju poslova (putem zajedničkog službenika i zajedničkog upravnog tijela) i na sporazum o osnivanju zajedničkog upravnog tijela kojeg sklapaju jedinice područne (regionalne) samouprave (županije) s jedinicama lokalne samouprave (općine i gradovi), sukladno posebnom zakonu, npr. Zakon o sustavu unutarnjih kontrola u javnom sektoru („Narodne novine“, br. 78/15. i 102/19.). Tim Zakonom utvrđena je mogućnost uspostave unutarnje revizije osnivanjem zajedničke jedinice za unutarnju reviziju, koja se, između ostalog, odnosi na jedinice područne (regionalne) samouprave.

**Uz članak 4.**

Ovim člankom se utvrđuje o kojim se pravima i obvezama službenika odnosno pročelnika odlučuje u upravnom postupku i tko donosi rješenja o tome.

Utvrđuje se da se na odlučivanje o pravima i obvezama iz službe, osim onih o kojima se odlučuje u upravnom postupku, odgovarajuće primjenjuju odredbe općeg propisa o radu kojima se uređuje ostvarivanje prava i obveza iz radnog odnosa (donosi se odluka protiv koje se može podnijeti zahtjev za zaštitu prava).

**Uz članak 5.**

Utvrđuje se protiv kojih rješenja žalba ne odgađa izvršenje rješenja. Navedena odredba na isti je način propisana u Zakonu o državnim službenicima.

**Uz članak 6.**

Propisuje se da pročelnici upravnih tijela lokalne jedinice pripremaju prijedloge planova prijma u službu za upravna tijela kojima upravljaju.

**Uz članak 7.**

Utvrđuje se dan stupanja na snagu plana prijma u službu.

**Uz članak 8.**

Precizira se poseban uvjet za prijam u službu - položen državni ispit propisane razine (do sada je uvjet bio bez naznake razine ispita).

**Uz članak 9.**

Propisuje se mogućnost prijma u službu i rasporeda na radno mjesto osobe koja ima potrebno radno iskustvo na odgovarajućim poslovima (nije vježbenik), a nema položen državni ispit propisane razine i rok u kojem je dužna položiti državni ispit.

**Uz članak 10.**

Kako su izmijenjeni nazivi kaznenih djela i grupa kaznenih djela u Kaznenom zakonu nakon stupanja na snagu Zakona o službenicima i namještenicima u lokalnoj i područnoj (regionalnoj) potrebno je uskladiti s Kaznenim zakonom odredbe o zaprekama za prijam u službu. Pri tome, umjesto propisivanja naziva grupa kaznenih djela predlaže se propisati zapreke kao u Zakonu o državnim službenicima, odnosno da u službu ne može biti primljena osoba protiv koje se vodi kazneni postupak po službenoj dužnosti ili koja je proglašena krivom za kazneno djelo za koje se kazneni postupak vodi po službenoj dužnosti, osim za kazneno djelo koje se odnosi na sigurnost prometa, pod uvjetom da za to kazneno djelo nije osuđena na bezuvjetnu kaznu zatvora.

Stoga nakon izmjene Kaznenog zakona neće biti potrebno mijenjati odredbe ovoga Zakona koje se odnose na kaznena djela koja predstavljaju zapreku za prijam u državnu službu.

**Uz članak 11.**

Briše se skraćenica za javni natječaj („u daljnjem tekstu: natječaj“) jer se u korištenju tog instituta u praksi često ne navodi puni naziv „javni natječaj“, npr. kod objave javnog natječaja.

Pored obvezne objave javnog natječaja u Narodnim novinama (kako je propisano važećim Zakonom), propisuje se i obveza objave javnog natječaja na mrežnim stranicama jedinice lokalne i područne (regionalne) samouprave čije je upravno tijelo raspisalo javni natječaj, odnosno na mrežnim stranicama jedinice područne (regionalne) samouprave, ukoliko jedinica lokalne samouprave nema svoje mrežne stranice. Na taj način više će osoba biti upoznato s objavom javnog natječaja.

**Uz članak 12.**

Ovim člankom precizira se odredba o prijmu u službu bez provedbe javnog natječaja vježbenika koji je položio državni ispit, koristeći izričaj vezan za produženje službe na neodređeno vrijeme vježbeniku koji položi državni ispit.

Također, precizira se da se odredbe o prijmu u službu bez provedbe javnog natječaja osobe zaposlene u državnom tijelu, pravnoj osobi s javnim ovlastima ili upravnom tijelu iste ili druge lokalne jedinice, odnose samo za slučaj ako su navedene osobe zaposlene na neodređeno vrijeme. Na taj način sprječava se da služba na određeno vrijeme postane služba na neodređeno vrijeme bez provedbe javnog natječaja.

Propisuje se da se na prijam u službu bez provedbe javnog natječaja odgovarajuće primjenjuju odredbe o psihološkom testiranju, provjeri nepostojanja zapreka za prijam u službu te obveznom sadržaju rješenja o prijmu u službu i rješenja o rasporedu, što znači da će se za osobe koje se primaju u službu bez provedbe javnog natječaja provjeriti nepostojanje zapreka za prijam u službu, provesti psihološko testiranje, ako je propisano pravilnikom o unutarnjem redu te donijeti rješenje o prijmu u službu (s obrazloženjem razloga za prijam u službu bez provedbe javnog natječaja) i rješenje o rasporedu na radno mjesto. Navedene odredbe dodane su jer se u praksi to nije primjenjivalo, a naknadno je utvrđeno da su se osobe zaposlile temeljem sporazuma, ali nije doneseno rješenje o prijmu u službu te da su kod prijma (premještaja) postojale zapreke za njihov prijam u službu.

**Uz članak 13.**

U tekstu javnog natječaja briše se obveza objave na oglasnoj ploči upravnog tijela vremena održavanja testiranja jer je takva objava nesvrsishodna.

Također, utvrđuje se način dostave rješenja o prijmu u službu izabranog kandidata odnosno rješenja o imenovanju pročelnika javnom objavom i dan kojim se dostava smatra obavljenom.

**Uz članak 14.**

Utvrđuje se rok za raspisivanje javnog natječaja za imenovanje pročelnika i rok za donošenje rješenja o imenovanju pročelnika ili odluke o poništenju javnog natječaja (najkasnije u roku od 60 dana od isteka roka za podnošenje prijava na javni natječaj).

Općinski načelnik, gradonačelnik odnosno župan dužan je raspisati javni natječaj za imenovanje pročelnika novoustrojenog upravnog tijela lokalne jedinice ili upravnog tijela kojem je bitno promijenjen djelokrug u roku od 30 dana od dana stupanja na snagu pravilnika o unutarnjem redu donesenog u skladu s novom odlukom o ustrojavanju upravnih tijela, kojom je ustrojeno to upravno tijelo odnosno bitno promijenjen djelokrug upravnog tijela. Pod bitnim promjenama djelokruga podrazumijevaju se proširenje djelokruga upravnog tijela koje je značajno, a ne dodavanje novih poslova u postojeći djelokrug.

Također, u slučaju razrješenja dotadašnjeg pročelnika, općinski načelnik, gradonačelnik odnosno župan dužan je raspisati javni natječaj za imenovanje pročelnika u roku od 30 dana od dana kada je pročelnik razriješen.

Općinski načelnik, gradonačelnik odnosno župan dužan je donijeti rješenje o imenovanju pročelnika najkasnije u roku od 60 dana od isteka roka za podnošenje prijava na javni natječaj ili u tom roku donijeti odluku o poništenju javnog natječaja.

Iznimno od toga, gradonačelnik Grada Zagreba dužan je donijeti rješenje o imenovanju pročelnika najkasnije u roku od 90 dana od isteka roka za podnošenje prijava na javni natječaj ili u tom roku donijeti odluku o poništenju javnog natječaja.

Propisuje se duži rok za donošenje rješenja o imenovanju pročelnika u Gradu Zagrebu jer je za imenovanje pročelnika upravnih tijela Grada Zagreba koja u okviru svog djelokruga obavljaju samo poslove državne uprave, sukladno članku 14. stavka 3. Zakona o Gradu Zagrebu („Narodne novine“, br. 62/01., 125/08., 36/09., 119/14., 98/19. i 144/20.), potrebno ishoditi prethodnu suglasnost nadležnog čelnika tijela državne uprave, što produžava sam postupak.

Također, propisuje se mogućnost davanja ovlasti za obavljanje poslova pročelnika do imenovanja pročelnika upravnog tijela. Službenik koji je privremeno ovlašten obavljati poslove pročelnika ima sva prava, obveze i odgovornosti pročelnika upravnog tijela imenovanog temeljem javnog natječaja.

S obzirom na probleme u funkcioniranju upravnog tijela čiji je pročelnik na duže vrijeme odsutan, ovim zakonom se uređuje mogućnost općinskog načelnika, gradonačelnika odnosno župana da raspiše javni natječaj za imenovanje pročelnika na određeno vrijeme, do povratka odsutnog pročelnika ili privremeno ovlasti službenika istog ili drugog upravnog tijela iste lokalne jedinice, koji ispunjava propisane uvjete za radno mjesto pročelnika, za obavljanje poslova pročelnika, a do imenovanja pročelnika na određeno vrijeme.

U navedenim slučajevima, pročelniku koji je imenovan na određeno vrijeme služba prestaje povratkom odsutnog pročelnika kojeg zamjenjuje, dok službenik koji je privremeno ovlašten obavljati poslove pročelnika, vraća se na radno mjesto na koje je raspoređen prije dobivanja ovlasti, povratkom pročelnika kojeg zamjenjuje.

**Uz članak 15.**

Kako se ovim zakonom uvodi mogućnost provođenja psihološkog testiranja, ovim člankom se utvrđuje da će se pri izboru kandidata uzeti u obzir i psihološka procjena kandidata, ako je provedeno psihološko testiranje.

Također, radi otklanjanja dvojbi, utvrđuje se da je kandidat zadovoljio na intervjuu ako je ostvario najmanje 5 bodova.

**Uz članak 16.**

Briše se odredba o dostavi izvješća o provedenom postupku i rang-liste kandidata u članku 23. stavku 2. Zakona jer se isto uređuje člankom 23.b Zakona (čime je osiguran logični slijed provedbe postupka i predviđena dostava psihološke procjene kandidata).

**Uz članak 17.**

Ovim člankom se uvodi mogućnost provođenja psihološkog testiranja u postupku provedbe javnog natječaja za prijam u službu, ako je to predviđeno pravilnikom o unutarnjem redu. Na navedeno testiranje upućuje se do pet kandidata s rang-liste koji su ostvarili najbolje rezultate na testiranju i intervjuu. Psihološku procjenu daje psiholog koji je zaposlen u lokalnoj jedinici ili drugi psiholog koji ima odgovarajuću dopusnicu sukladno posebnom zakonu.

Utvrđuje se način provjere nepostojanja zapreka za prijam u službu, mogućnost produženja roka za dostavu potrebne dokumentacije iz opravdanih razloga, pitanje naknade troškova izdavanja uvjerenja o zdravstvenoj sposobnosti, kao i odgovarajuća primjena odredaba toga članka na izabrane kandidate za imenovanje pročelnika.

**Uz članak 18.**

Utvrđuje se da se u rješenju o prijmu u službu, umjesto podatka o ostvarenom radnom stažu u struci, kako je propisano važećim Zakonom, navodi podatak o ostvarenom radnom iskustvu na odgovarajućim poslovima, koji je propisani uvjet za prijam u službu.

Imajući u vidu odredbu kojom će biti utvrđen poseban rok za donošenje rješenja o imenovanju pročelnika upravnog tijela Grada Zagreba (90 dana od isteka roka za podnošenje prijava na javni natječaj), ovim člankom je potrebno naglasiti da se rješenja o prijmu u službu, odnosno rješenja o imenovanju pročelnika donose u roku od 60 dana od isteka roka za podnošenje prijava na javni natječaj, ako nije propisan drukčiji rok.

Ovim se člankom propisuju razlozi zbog kojih je upravno tijelo lokalne jedinice koje je raspisalo javni natječaj obvezno poništiti javni natječaj, te da se obavijest o obustavi postupka objavljuje na mrežnim stranicama lokalne jedinice.

**Uz članak 19.**

Ovim člankom propisuje se način dostave rješenja o prijmu u službu izabranog kandidata, odnosno rješenja o imenovanju pročelnika upravnog tijela (javnom objavom na mrežnim stranicama lokalne jedinice, a ako općina odnosno grad nema svoje mrežne stranice, rješenje se objavljuje na mrežnim stranicama županije, a dostava rješenja svim kandidatima smatra se obavljenom istekom osmoga dana od dana javne objave rješenja).

Navedenim načinom dostave rješenja značajno se skraćuje postupak javnog natječaja. Osobna dostava rješenja, posebno u slučaju kada se na javni natječaj prijavio veliki broj kandidata, iziskivala bi ne samo velike materijalne troškove (dostava rješenja svim kandidatima u postupku preporučenom poštom, uz povratnicu), nego i probleme u slučaju kada nije moguće izvršiti osobnu dostavu (neuredna dostava, različit dan dostave rješenja i drugo).

Prema mišljenju Agencije za zaštitu osobnih podataka, kod provođenja natječajnog postupka i dostavljanja obavijesti o izboru u svrhu osiguranja načela transparentnosti djelovanja tijela javne vlasti smiju se učiniti javno dostupnima podaci o izabranom kandidatu koji se odnose na naziv radnog mjesta, stručne kvalifikacije te ime i prezime izabranog kandidata u provedenom natječajnom postupku, dok se ostali osobni podaci moraju na odgovarajući način zaštititi.

Javna objava rješenja o prijmu u službu u skladu je također sa Zakonom o pravu na pristup informacijama („Narodne novine“, br. 25/13., 85/15. i 69/22.) i Zakonom o općem upravnom postupku („Narodne novine“, br. 47/09. i 110/21.).

**Uz članak 20.**

U članku 25. Zakona način dostave rješenja o prijmu u službu usklađen je s novim člankom 24.a Zakona.

**Uz članak 21.**

Ovim člankom se propisuje mogućnost produženja probnog rada službeniku za vrijeme odsutnosti s rada zbog privremene nesposobnosti za rad, korištenja rodiljnog, roditeljskog, posvojiteljskog ili očinskog dopusta ili drugog opravdanog razloga, razmjerno dužini trajanja odsutnosti s probnog rada.

**Uz članak 22.**

Utvrđuje se da se u rješenju o rasporedu, umjesto podatka o ostvarenom radnom stažu u struci, kako je predviđeno važećim Zakonom, navodi podatak o ostvarenom radnom iskustvu na odgovarajućim poslovima, koji je propisani uvjet za prijam u službu i raspored na radno mjesto.

**Uz članak 23.**

Utvrđuje se da se službenika prilikom prijma u službu na određeno vrijeme radi obavljanja poslova čiji se opseg privremeno povećao raspoređuje na odgovarajuće radno mjesto iz pravilnika o unutarnjem redu, neovisno o broju izvršitelja utvrđenom tim pravilnikom.

**Uz članak 24.**

Zakonom o mirovinskom osiguranju („Narodne novine“, br. 157/13., 151/14., 33/15., 93/15., 120/16., 18/18. – Odluka Ustavnog suda Republike Hrvatske, 62/18., 115/18., 102/19., 84/21. i 119/22.) propisana je mogućnost isplate mirovine za korisnika koji se zaposli s polovicom punog radnog vremena. Kako bi se navedena mogućnost mogla koristiti u upravnim tijelima, ovim člankom propisuje se mogućnost prijma u službu korisnika mirovine s polovicom punog radnog vremena.

**Uz članak 25.**

Ovim člankom se utvrđuje dužnost službenika i namještenika upravnog tijela jedinice lokalne i područne (regionalne) samouprave da se ponaša na način da ne umanji svoj ugled i ugled službe i ne dovede u pitanje svoju nepristranost u postupanju. Pravila ponašanja službenika i namještenika upravnih tijela jedinica lokalne i područne (regionalne) samouprave detaljnije će urediti etičkim kodeksom Vlada Republike Hrvatske.

**Uz članke 26. i 27.**

Ovim se člancima proširuje primjena odredbi o dužnosti prijavljivanja mogućeg sukoba interesa i zabrana donošenja pojedinih odluka i na slučajeve u kojima bi službenikov životni partner odnosno neformalni životni partner, posvojenik ili posvojitelj mogao imati financijske ili druge interese prilikom donošenja odluka upravnog tijela u kojem službenik radi, kao i na slučajeve osnivanja drugog organizacijskog oblika gospodarskog subjekta (primjerice, obiteljskog poljoprivrednog gospodarstva).

**Uz članak 28.**

Ovim se člankom utvrđuje dužnost službenika da na dan početka rada potpiše izjavu kojom potvrđuje da se ne nalazi u sukobu interesa, te ako se tijekom trajanja službe promijene okolnosti koje dovode ili mogu dovesti do sukoba interesa propisanih ovim zakonom, službenik će biti dužan potpisati novu izjavu.

Ukoliko službenik ne potpiše navedenu izjavu čini laku povredu službene dužnosti propisanu ovim zakonom („neizvršenje ili neopravdano izvršenje službene obveze bez opravdanog razloga).

**Uz članak 29.**

Imajući u vidu da su odredbama Zakona o radu jasnije određeni pojmovi rada na izdvojenom mjestu rada i rada na daljinu te je uređena mogućnost rada u nepunom radnom vremenu, ovim Zakonom je potrebno utvrditi mogućnost rada na izdvojenom mjestu rada, rada na daljinu i rada s nepunim radnim vremenom u službi u upravnom tijelu jedinice lokalne i područne (regionalne) samouprave.

Stoga se ovim člankom definiraju rad službenika na izdvojenom mjestu rada i rad na daljinu, dok se za pitanja načina i uvjeta pod kojima se može odobriti takav rad utvrđuje primjena općih propisa o radu.

Utvrđuju se razlozi zbog kojih službenik može biti primljen u službu i raspoređen na radno mjesto s nepunim radnim vremenom.

**Uz članak 30.**

Uređuje se odgovornost za povredu službene dužnosti službenika odnosno namještenika upravnog tijela jedinice lokalne i područne (regionalne) samouprave, koji obavlja sindikalne aktivnosti u svojstvu sindikalnog povjerenika.

Propisuje se da sindikalni povjerenik zbog obavljanja sindikalne aktivnosti ne može biti pozvan na odgovornost niti doveden u nepovoljniji položaj u odnosu na druge službenike i namještenike. Obavljanje sindikalne aktivnosti ne smije utjecati na obavljanje redovitih poslova radnog mjesta na kojem je raspoređen ili izvršavanje zakonitih naloga pročelnika ili nadređenog službenika.

Protiv sindikalnog povjerenika ne može se pokrenuti postupak zbog povrede službene dužnosti bez suglasnosti sindikata. Ako sindikat uskrati suglasnost, pročelnik može u roku od 15 dana od dana dostave očitovanja sindikata zatražiti da suglasnost nadomjesti odluka nadležnog upravnog suda.

**Uz članak 31.**

Utvrđuje se nova laka povreda službene dužnosti - „neizvršenje ili neopravdano izvršenje službene obveze bez opravdanog razloga“. Navedena povreda razlikuje se od teške povrede službene dužnosti iz članka 46. točke 1. Zakona kod koje se radi o više radnji ili propusta (neizvršavanje, nesavjesno, nepravodobno izvršavanje službeničkih obveza), dok je kod lake povrede dovoljna jedna radnja ili propust.

**Uz članak 32.**

Ovim člankom propisuje se da službenički sud dostavlja zahtjev za pokretanje postupka zbog teške povrede službene dužnosti službeniku na odgovor.

**Uz članak 33.**

Ovim člankom se uređuju rokovi zastare pokretanja i vođenja postupka zbog lake i teške povrede službene dužnosti, na način kako je to uređeno Zakonom o državnim službenicima.

Važeće zakonske odredbe o zastari pokretanja odnosno vođenja postupka zbog povrede službene dužnosti mijenjaju se u dijelu koji se odnosi na objektivni zastarni rok za pokretanje postupka zbog teške povrede službene dužnosti (tri godine od dana kada je povreda počinjena) te rokove za donošenje izvršne odluke u postupcima zbog povrede službene dužnosti (godina dana od pokretanja postupka zbog lake povrede službene dužnosti odnosno tri godine od pokretanja postupka zbog teške povrede službene dužnosti).

Propisuje se kada rokovi za donošenje izvršne odluke u postupcima zbog povrede službene dužnosti ne teku te se uređuju pitanja prekida zastare pokretanja i vođenja postupka i apsolutne zastare pokretanja i vođenja postupka.

**Uz članak 34.**

Ovim se člankom precizira naziv kazne iz članka 65. stavka 6. Zakona.

**Uz članak 35.**

Propisuje se mogućnost imenovanja mentora vježbeniku u slučaju kada u upravnom tijelu nema službenika koji ima najmanje istu razinu obrazovanja kao vježbenik.

**Uz članak 36.**

Mijenja se rok u kojem vježbenik može pristupiti polaganju državnog ispita (najranije tri mjeseca prije isteka vježbeničkog staža), te utvrđuje mogućnost produženja službe na neodređeno vrijeme vježbeniku koji položi državni ispit, ako postoji slobodno radno mjesto u upravnom tijelu, za koje ispunjava uvjete.

**Uz članak 37.**

Propisuju se rokovi za polaganje državnog ispita, ovisno o tome je li riječ o službeniku koji je primljen u službu na neodređeno vrijeme bez položenog državnog ispita, službeniku koji se tijekom službe raspoređuje ili premješta na radno mjesto s položenim državnim ispitom niže razine od propisane za radno mjesto ili službeniku primljenom u službu na određeno vrijeme u trajanju dužem od godinu dana.

Utvrđuje se mogućnost polaganja državnog ispita za službenika primljenog u službu na određeno vrijeme u trajanju od godinu dana ili kraćem trajanju. Državni ispit nije dužan polagati službenik s položenim pravosudnim ispitom.

**Uz članak 38.**

Ovim člankom se propisuju razine državnog ispita (I. i II. razina), ovisno o razini obrazovanja koji je uvjet za raspored na radno mjesto. Nazivi studija navedenih u ovom članku u skladu su s odgovarajućim odredbama Zakona o visokom obrazovanju i znanstvenoj djelatnosti („Narodne novine“, broj 119/22.).

Državni ispit I. razine polaže se za obavljanje poslova radnog mjesta za koje je uvjet završena srednja škola.

Državni ispit II. razine polaže se za obavljanje poslova radnog mjesta za koje je uvjet završen sveučilišni diplomski studij, sveučilišni integrirani prijediplomski i diplomski studij ili stručni diplomski studij (visoka stručna sprema prema ranijim propisima), odnosno završen sveučilišni prijediplomski ili stručni prijediplomski studij (viša stručna sprema prema ranijim propisima) ili stručni kratki studij.

**Uz članak 39.**

Utvrđuje se mjesto polaganja državnog ispita (pri Ministarstvu pravosuđa, uprave i digitalne transformacije) te odgovarajuća primjena propisa o državnim službenicima koji se odnose na program, postupak i način polaganja državnog ispita te snošenje troškova polaganja državnog ispita.

**Uz članak 40.**

Utvrđuje se da je odlučivanje o osnovanosti zahtjeva za polaganje državnog ispita upravna stvar te se propisuju način dostave obavijesti o polaganju državnog ispita.

**Uz članak 41.**

Ovim člankom se uređuju posljedice neizvršenja obveze polaganja državnog ispita propisane razine za službenika primljenog u službu na neodređeno vrijeme, službenika primljenog u službu na određeno vrijeme u trajanju dužem od godinu dana te službenika koji je raspoređen ili premješten na radno mjesto za koje je propisan viši stupanj obrazovanja.

Propisuje se mogućnost produženja roka za polaganje državnog ispita, rok i način podnošenja zahtjeva za produženje tog roka i kojim aktom se odlučuje povodom podnesenog zahtjeva, te da se navedene odredbe se na odgovarajući način primjenjuju i na vježbenike.

Ovim se člankom utvrđuje i da će se vježbeniku temeljem rješenja o produženju roka za polaganje državnog ispita produžiti služba do isteka roka za polaganje državnog ispita.

**Uz članak 42.**

Precizira se koji se službenici neće ocijeniti za rad u prethodnoj godini (koji su u prethodnoj kalendarskoj godini radili manje od šest mjeseci). Iznimno od toga, razdoblja rodiljnog, roditeljskog, posvojiteljskog, očinskog dopusta ili dopusta koji je po sadržaju i načinu korištenja istovjetan pravu na očinski dopust, rada s polovicom punog radnog vremena, rada s polovicom punog radnog vremena radi pojačane njege djeteta, dopusta trudne radnice, dopusta radnice koja je rodila ili radnice koja doji dijete te dopusta ili rada s polovicom punog radnog vremena radi skrbi i njege djeteta s težim smetnjama u razvoju u skladu s propisom o rodiljnim i roditeljskim potporama smatraju se vremenom provedenim na radu u punom radnom vremenu.

Ako su navedena razdoblja odsutnosti s rada trajala duže od šest mjeseci u kalendarskoj godini za koju se provodi ocjenjivanje, službenici će se ocijeniti ocjenom „dobar“.

Navedene odredbe propisane su u cilju da zbog odsutnosti s posla trudnice i osobe koje koriste prava iz sustava rodiljnih i roditeljskih potpora u trajanju duljem od šest mjeseci u kalendarskoj godini, ne bi bile dovedene u nepovoljniji položaj od ostalih službenika (kako im zbog korištenja navedenih prava odnosno potpora ne bi bilo uskraćeno ocjenjivanje i napredovanje).

Članak 6. stavak 2. Zakona o ravnopravnosti spolova („Narodne novine“, br. 82/08., 125/11., 20/12. – Odluka Ustavnog suda Republike Hrvatske, 138/12. i 69/17.) propisuje: „Zabranjuje se diskriminacija na temelju bračnog i obiteljskog statusa. Nepovoljnije postupanje prema ženama na osnovi trudnoće i materinstva smatra se diskriminacijom.“

Također članak 11. stavak 1. i stavak 2. istoga Zakona propisuje da tijela državne uprave i pravne osobe u pretežitom vlasništvu države obvezna su primjenjivati posebne mjere i donijeti planove djelovanja za promicanje i uspostavljanje ravnopravnosti spolova. Navedena tijela svake četiri godine donose planove djelovanja iz djelokruga svoje nadležnosti na osnovi analize položaja žena i muškaraca, utvrđuju razloge za uvođenje posebnih mjera, ciljeve koje treba postići, način provedbe i metode nadziranja provedbe.

Pored toga, u članku 13. stavku 1. istoga Zakona propisuje se da je diskriminacija na području zapošljavanja i rada zabranjena u javnom i privatnom sektoru, uključujući državna tijela, u odnosu na: 1. uvjete za zapošljavanje, samozapošljavanje ili obavljanje zanimanja, uključujući kriterije i uvjete za izbor kandidata/tkinja za radna mjesta, u bilo kojoj grani djelatnosti i na svim razinama profesionalne hijerarhije, 2. napredovanje na poslu, 3. pristup svim vrstama i stupnjevima školovanja, profesionalne orijentacije, stručnog usavršavanja i osposobljavanja, dokvalifikacije i prekvalifikacije, 4. uvjete zaposlenja i rada, sva prava iz rada i na temelju rada, uključujući jednakost plaća za jednaki rad i rad jednake vrijednosti, 5. članstvo i djelovanje u udrugama radnika ili poslodavaca ili u bilo kojoj drugoj profesionalnoj organizaciji, uključujući povlastice koje proizlaze iz tog članstva, 6. usklađivanje profesionalnog i privatnog života, 7. trudnoću, porod, roditeljstvo i sve oblike skrbništva.“ Pravobraniteljica posebno ističe kako pozitivni radno-pravni zakonski korpus u Republici Hrvatskoj sadrži poseban skup mjera kojima je cilj zaštititi trudnice, materinstvo i majčinstvo te u potpunosti ukloniti diskriminaciju na temelju trudnoće i materinstva, a kako je majčinstvo imanentno samo ženama, nesporno je da se u tom smislu posebno štiti žene. Naime, europski propisi, kao i propisi Republike Hrvatske polaze od činjenice da formalna ravnopravnost spolova na razini propisane jednakosti nije dovoljna da se riješi stvarna nejednakost žena u praksi, pa se posebnom zaštitom žena i pogotovo trudnica i majki određuju situacije u kojima treba dati posebna prava ženama u odnosu na muškarce.

Osim Zakona o ravnopravnosti spolova i Zakona o suzbijanju diskriminacije, Zakon o radu u Glavi 4. članku 30. propisuje zaštitu trudnica, roditelja i posvojitelja te zabranjuje nejednako postupanje prema trudnicama.

**Uz članak 43.**

Ovim člankom se propisuje da će se prilikom ocjenjivanja službenika uzeti u obzir prigovori i pritužbe stranaka na rad i postupanje službenika, dok će kriterije za ocjenjivanje službenika i način provođenja ocjenjivanja utvrditi općinski načelnik, gradonačelnik odnosno župan posebnim pravilnikom. Navedena odredba u skladu je sa Strategijom sprječavanja korupcije za razdoblje od 2021. do 2030. godine, Mjera 4.3.3. Unaprjeđenje mogućnosti podnošenja prigovora protiv službenika zaposlenih u lokalnoj i područnoj (regionalnoj) samoupravi te obvezno uzimanje takvih prigovora u obzir prilikom godišnje ocjene.

**Uz članak 44.**

Propisuju se posljedice ocjena „zadovoljava“ i „ne zadovoljava“. Službenika koji je ocijenjen ocjenom „zadovoljava“ može se uputiti na dodatno stručno osposobljavanje ili premjestiti na drugo radno mjesto unutar iste razine obrazovanja, dok službeniku koji je ocijenjen ocjenom „ne zadovoljava“ prestaje služba po sili zakona, danom izvršnosti rješenja o ocjenjivanju.

**Uz članak 45.**

Ovim se člankom propisuje mogućnost premještaja službenika na neodređeno vrijeme na drugo radno mjesto za koje je propisana ista razina obrazovanja i potrebno radno iskustvo na odgovarajućim poslovima u jednakom trajanju.

Propisuje se da se službenika uz njegov pristanak može trajno premjestiti na radno mjesto za koje je propisano radno iskustvo na odgovarajućim poslovima u kraćem trajanju.

**Uz članak 46.**

Utvrđuje se mogućnost privremenog premještaja na drugo radno mjesto u istom ili drugom upravnom tijelu iste jedinice lokalne i područne (regionalne) samouprave za koje ispunjava propisane uvjete i vremensko trajanje takve vrste premještaja.

**Uz članak 47.**

Mijenja se uvjet ocjene potreban za napredovanje u službi, na način da službenik mora za prethodnu kalendarsku godinu biti ocijenjen ocjenom „dobar“ ili višom ocjenom.

Propisani su i uvjeti za napredovanje službenika za radno mjesto za koje je propisana viša razina obrazovanja i to:

a) ako ispunjava uvjete za raspored na radno mjesto, osim potrebnog radnog iskustva na odgovarajućim poslovima koje je uvjet za raspored na radno mjesto

b) ako na poslovima niže razine obrazovanja u upravnim tijelima lokalnih jedinica ima dvostruko više radnog iskustva od radnog iskustva propisanog kao uvjet za raspored na radno mjesto na koje se u postupku napredovanja raspoređuje i

c) ako u upravnom tijelu lokalne jedinice u kojoj je zaposlen radi neprekidno najmanje dvije godine.

**Uz članke 48. i 49.**

Odredbe o prestanku službe po sili zakona, usklađuju se s odredbama ovoga Zakona kojim je uređena posljedica negativne ocjene i neizvršenja obveze polaganja državnog ispita propisane razine te s odredbama Zakona o državnim službenicima kojima je propisan prestanak državne službe.

Također, uređuje se mogućnost zadržavanja u službi s punim ili nepunim radnim vremenom službenika koji ispuni uvjete za prestanak službe po sili zakona iz članka 115. stavka 1. točke c) Zakona (kad navrši 65 godina života i ima najmanje 15 godina mirovinskog staža), uz njegovu prethodnu suglasnost, a najduže do navršenih 67 godina života službenika (pročelnika se može zadržati u službi s nepunim radnim vremenom samo ako je pravilnikom o unutarnjem redu utvrđeno da se poslovi pročelnika obavljaju s nepunim radnim vremenom).

Pored toga uređuje se mogućnost zadržavanja u službi do polovice punog radnog vremena službenika koji odlazi u starosnu mirovinu ili starosnu mirovinu za dugogodišnjeg osiguranika (nisu ispunjeni uvjeti za prestanak službe po sili zakona iz članka 115. stavka 1. točke c) Zakona). Na taj način omogućuje se službenicima i namještenicima u lokalnoj samoupravi stjecanje prava na starosnu ili starosnu mirovinu za dugogodišnjeg osiguranika uz zadržavanje u službi do polovice punog radnog vremena u skladu s Zakonom o mirovinskom osiguranju.

**Uz članak 50.**

Utvrđuje se da se na prijam i prestanak službe te prava, obveze i odgovornosti namještenika odgovarajuće primjenjuju odredbe Zakona o službenicima i namještenicima u lokalnoj i područnoj (regionalnoj) samoupravi o prijmu i prestanku službe te pravima, obvezama i odgovornostima službenika, osim odredaba o vježbeničkom stažu i obvezi polaganja državnoga ispita, čime se otklanjaju sve pravne nejasnoće oko radnopravnog statusa namještenika.

Izrijekom je propisano da se namještenik ne može rasporediti odnosno premjestiti na radno mjesto službenika bez provedbe javnog natječaja za prijam u službu.

**Uz članak 51.**

Važećim Zakonom propisano je postupanje upravnog inspektora protiv rješenja o prijmu u službu i rješenja kojima se odlučuje o pravima i obvezama službenika.

Stoga se ovim člankom propisuje da upravni inspektor može narediti otklanjanje utvrđenih nezakonitosti ili nepravilnosti i protiv rješenja o imenovanju pročelnika.

Precizira se kome upravni inspektor predlaže ukidanje ili poništenje nezakonitog rješenja (tijelu državne uprave nadležnom za službeničke odnose).

**Uz članak 52.**

S obzirom da se člankom 121. Zakona o službenicima i namještenicima u lokalnoj i područnoj (regionalnoj) samoupravi propisuju prekršaji, a ne kaznena djela, potrebno je naslov glave XVI. izmijeniti tako da glasi: „PREKRŠAJNE ODREDBE“.

Ovim se člankom propisuju prekršaji koje počine općinski načelnik, gradonačelnik odnosno župan, te pročelnik upravnog tijela, kao i novčane kazne za prekršaje u iznosu od 700,00 do 1300,00 eura. Visina novčanih kazni nije se mijenjala nego su dosadašnji iznosi u kunama preračunati u iznose u eurima.

**Uz članak 53.**

Određuje se precizniji izričaj za pojedine pojmove koji se koriste u Zakonu (razina obrazovanja, javni natječaj, mrežne stranice te tijelo državne uprave).

**Uz članak 54.**

Propisuje se rok za donošenje etičkog kodeksa i usklađivanje Uredbe o klasifikaciji radnih mjesta u lokalnoj i područnoj (regionalnoj) samoupravi („Narodne novine“, br. 74/10., 125/14. i 48/23.) s odredbama ovoga zakona.

**Uz članak 55.**

Propisuje se rok za donošenje pravilnika kojim se utvrđuju kriteriji za ocjenjivanje službenika i način provođenja ocjenjivanja, te da dosadašnji opći akti o kriterijima za ocjenjivanje službenika i načinu provođenja njihovog ocjenjivanja ostaju na snazi do stupanja na snagu tog pravilnika.

**Uz članak 56.**

Propisuje se da će se postupci ocjenjivanja za 2024. godinu provoditi prema dosadašnjem općem aktu kojim su propisani kriteriji za ocjenjivanje službenika i način provođenja ocjenjivanja.

**Uz članak 57.**

Prema ovoj odredbi, službenik koji neće biti ocijenjen za 2024. godinu jer nije radio duže od šest mjeseci može napredovati u 2025. godini ako je u posljednjem provedenom postupku ocjenjivanja ocijenjen ocjenom „dobar“ ili višom ocjenom. Na taj način kod napredovanja se uzima u obzir posljednja dobivena ocjena i omogućava napredovanje službenika koji je bio duže odsutan s rada u 2024. godini

**Uz članak 58.**

Propisuje se rok za raspisivanje javnih natječaja za imenovanje pročelnika upravnih tijela lokalne jedinice u kojoj na dan stupanja na snagu ovoga zakona nema imenovanog pročelnika, te propisuje da službenik koji ima ovlaštenje za privremeno obavljanje poslova pročelnika na dan stupanja na snagu ovoga zakona nastavlja obavljati poslove pročelnika, do imenovanja pročelnika na temelju javnog natječaja, a najduže tri mjeseca od dana stupanja na snagu ovoga zakona.

**Uz članak 59.**

Propisuje se rok u kojem su službenici i namještenici zatečeni na radu u upravnim tijelima jedinica lokalne i područne (regionalne) samouprave dužni potpisati izjavu o nepostojanju sukoba interesa.

**Uz članak 60.**

Prema ovom članku, položen državni stručni ispit za srednju stručnu spremu smatra se položenim državnim ispitom I. razine. Položen državni stručni ispit za visoku i višu stručnu spremu smatra se položenim državnim ispitom II. razine.

Službenik koji je oslobođen obveze polaganja državnog stručnog ispita za poslove radnog mjesta određene razine obrazovanja, sukladno propisima koji su bili na snazi u vrijeme oslobađanja obveze polaganja državnog stručnog ispita, nije dužan polagati državni ispit odgovarajuće razine u smislu odredaba ovoga zakona.

Službenik koji nema položen državni ispit propisane razine za radno mjesto na koje je raspoređen, dužan je položiti državni ispit najkasnije u roku od godine dana od dana stupanja na snagu ovoga zakona, a ako državni ispit ne položi u tom roku, prestaje služba po sili zakona istekom posljednjeg dana roka za polaganje ispita.

Službenik koji u propisanom roku ne položi državni ispit propisane razine za radno mjesto, a ima položen državni ispit niže razine, rasporedit će se na radno mjesto za koje ispunjava uvjete i ima položen državni ispit propisane razine, a ako nema slobodnog radnog mjesta na koje se službenik može rasporediti, odgovarajuće se primjenjuju odredbe ovoga zakona o stavljanju službenika na raspolaganje.

**Uz članak 61.**

Prema važećoj odredbi članka 115. stavka 1. točke c) Zakona o službenicima i namještenicima u lokalnoj i područnoj (regionalnoj) samoupravi, koja se mijenja člankom 48. ovoga Zakona, službeniku prestaje služba po sili zakona kada navrši 65 godina života i najmanje 20 godina mirovinskog staža posljednjeg dana godine u kojoj su ostvareni ti uvjeti. Nakon stupanja na snagu ovoga Zakona službeniku prestaje služba po sili zakona kada navrši 65 godina života i najmanje 15 godina mirovinskog staža, osim ako se pročelnik upravnog tijela i službenik drukčije ne dogovore, vodeći računa o potrebama službe.

S obzirom da će do dana stupanja na snagu ovoga Zakona određeni broj službenika i namještenika navršiti 65 godina života i najmanje 15 godina mirovinskog staža, ovim člankom propisuje se dan prestanka službe po sili zakona tim službenicima i namještenicima – 31. prosinca 2025. godine, s ciljem da se na jednak način uredi prestanak službe navedenim kategorijama službenika i namještenika.

S obzirom da se predlaže propisati da Zakon stupa na snagu dana 1. lipnja 2025. godine, službenicima i namještenicima koji navrše 65 godina života i najmanje 15 godina mirovinskog staža nakon stupanja na snagu ovoga Zakona, prestat će služba u skladu s novom odredbom članka 115. stavka 1. točka c) Zakona, a službenici će imati dovoljno vremena od donošenja odnosno objave ovoga Zakona da se pripreme za odlazak u mirovinu.

**Uz članak 62.**

Započeti postupci u predmetima iz službeničkih i radnih odnosa koji nisu dovršeni do stupanja na snagu ovoga Zakona nastavit će se i dovršiti prema propisima koji su bili na snazi u vrijeme pokretanja postupka.

**Uz članak 63.**

Propisuje se dan stupanja na snagu ovoga Zakona 1. lipnja 2025. kako bi službenici koji će nakon stupanja na snagu Zakona navršiti 65 godina života i najmanje 15 godina mirovinskog staža imali dovoljno vremena za pripremu za odlazak u mirovinu.

**IV. OCJENA I IZVORI SREDSTAVA POTREBNIH ZA PROVOĐENJE ZAKONA**

 Sredstva potrebna za provedbu ovoga zakona su osigurana u okviru proračuna jedinica lokalne i područne (regionalne) samouprave te nije potrebno osigurati sredstva u državnom proračunu Republike Hrvatske.

**V.** **RAZLIKE IZMEĐU RJEŠENJA KOJA SE PREDLAŽU KONAČNIM PRIJEDLOGOM ZAKONA U ODNOSU NA RJEŠENJA IZ PRIJEDLOGA ZAKONA TE RAZLOZI ZBOG KOJIH SU TE RAZLIKE NASTALE**

U Hrvatskome saboru nakon rasprave o Prijedlogu zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi, na sjednici održanoj 21. lipnja 2024., donesen je Zaključak kojim se prihvaća Prijedlog zakona te se sve primjedbe, prijedlozi i mišljenja izneseni na raspravi upućuju predlagatelju radi pripreme Konačnog prijedloga zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi.

U skladu s navedenim, u Konačnom prijedlogu zakona došlo je do promjena u odnosu na tekst Prijedloga zakona prihvaćenog u prvom čitanju.

Prihvaćeni su svi prijedlozi Odbora za zakonodavstvo Hrvatskoga sabora, čime su nomotehnički dorađene odredbe Prijedloga zakona (članci 1., 3., 14., 17., 19., 24., 25., 28.-30., 36., 37.- 41., 45., 48., 49., 52. i 60. Konačnog prijedloga zakona).

Izvršeno je usklađivanje odredaba Prijedloga zakona koje se odnose na obvezni sadržaj rješenja o prijmu u službu i rješenja o rasporedu s odredbama članka 13. važećeg Zakona, na način da je uvjet „radnog staža u struci“ izmijenjen u: „radno iskustvo na odgovarajućim poslovima“ (članci 18. i 22. Konačnog prijedloga zakona).

U odnosu na tekst Prijedloga zakona, dodana je odredba kojom se propisuje mogućnost produženja probnog rada ako je službenik za vrijeme trajanja probnog rada bio odsutan s rada zbog privremene nesposobnosti za rad, korištenja rodiljnog, roditeljskog, posvojiteljskog ili očinskog dopusta ili drugog opravdanog razloga (članak 21. Konačnog prijedloga zakona).

Dodane su odredbe kojima se propisuje ocjenjivanje službenika koji su bili u prethodnoj kalendarskoj godini radili manje od šest mjeseci zbog korištenja prava u skladu s propisom o rodiljnim i roditeljskim potporama (članak 42. Konačnog prijedloga zakona). Navedene odredbe propisane su u cilju da zbog odsutnosti s posla trudnice i osobe koje koriste prava iz sustava rodiljnih i roditeljskih potpora ne bi bile dovedene u nepovoljniji položaj od ostalih službenika (kako im zbog korištenja navedenih prava odnosno potpora ne bi bilo uskraćeno ocjenjivanje i napredovanje).

Dodane su prijelazne odredbe kojima se propisuje rok za donošenje pravilnika o utvrđivanju kriterija za ocjenjivanje službenika i načinu provođenja ocjenjivanja, zadržavanje na snazi općih akata lokalnih jedinica o kriterijima za ocjenjivanje službenika i načinu provođenja ocjenjivanja te provedbi postupaka ocjenjivanja za 2024. godinu.

Također, dodana je prijelazna odredba po kojoj službenicima i namještenicima koji navrše 65 godina života i najmanje 15 godina mirovinskog staža do dana stupanja na snagu Zakona prestaje služba po sili zakona dana 31. prosinca 2025. godine, s ciljem da se na jednak način uredi prestanak službe navedenim kategorijama službenika i namještenika.

Izmijenjena je završna odredba o stupanju na snagu ovoga Zakona s danom 1. lipnja 2025., kako bi službenici koji će nakon stupanja na snagu Zakona navršiti 65 godina života i najmanje 15 godina mirovinskog staža imali dovoljno vremena za pripremu za odlazak u mirovinu.

Zbog toga je izvršena odgovarajuća renumeracija članaka te odgovarajuća izmjena obrazloženja članaka.

U odnosu na Prijedlog zakona, izvršene su i sljedeće izmjene i dopune odredaba:

U članku 2. Konačnog prijedloga zakona, kojim se uređuje način utvrđivanja radnih mjesta u slučaju obavljanja poslova vezanih uz upravljanje EU-projektom te pitanja donošenja, objave i stupanja na snagu pravilnika o unutarnjem redu, dodane su odredbe o načinu pripreme prijedloga pravilnika o unutarnjem redu, obvezi njegove dostave sindikalnom povjereniku na očitovanje te roku u kojem je sindikalni povjerenik dužan dostaviti svoje očitovanje.

U članku 3. Konačnog prijedloga zakona, kojim se uređuje status službenika i namještenika kod funkcionalnog spajanja jedinica lokalne samouprave:

* odredbe članaka 4.a i 4.b Prijedloga zakona spojene su u članak 4.a Konačnog prijedloga
* precizirane su odredbe o sadržaju posebnog sporazuma kojim se uređuju statusna pitanja zajedničkog službenika
* utvrđuje se način predlaganja pravilnika o unutarnjem redu zajedničkog upravnog tijela te plana prijma u službu u zajedničko upravno tijelo
* precizira se način utvrđivanja osnovice za obračun plaće službenika i namještenika zajedničkog upravnog tijela
* na prijedlog Udruge gradova, precizira se da će općinski načelnik odnosno gradonačelnik jedinice lokalne samouprave u kojoj službenici zajedničkog upravnog tijela ostvaruju prava iz službe, prilikom ocjenjivanja pročelnika tog upravnog tijela zatražiti od općinskih načelnika odnosno gradonačelnika ostalih jedinica lokalne samouprave koje su potpisale sporazum o osnivanju zajedničkog upravnog tijela mišljenje o radu pročelnika i
* dodana je odredba o obvezi objave sporazuma o zajedničkom obavljanju poslova na mrežnim stranicama jedinica lokalne samouprave koje su potpisale sporazum, a ako jedinica lokalne samouprave nema svoje mrežne stranice, sporazum će se objaviti na mrežnim stranicama županije.

Na prijedlog Udruge gradova dodano je:

* u članku 12. Konačnog prijedloga zakona, odredba kojom je propisano da se na prijam u službu bez provedbe javnog natječaja primjenjuju odredbe o psihološkom testiranju, provjeri nepostojanja zapreka za prijam u službu te donošenju rješenja o prijmu u službu i rješenja o rasporedu na radno mjesto
* u članku 28. Konačnog prijedloga zakona, odredba kojom se propisuje obveza potpisivanja nove izjavu o nepostojanju sukoba interesa u slučaju promjene okolnosti koje dovode ili mogu dovesti do sukoba interesa.

U članku 29. Konačnog prijedloga zakona, precizirane su odredbe o radu na izdvojenom mjestu rada i radu na daljinu.

U članku 35. Konačnog prijedloga zakona propisuje se mogućnost imenovanja mentora vježbeniku u slučaju kada u upravnom tijelu nema službenika s najmanjom istom razinom obrazovanja kao vježbenik.

U članku 43. Konačnog prijedloga zakona, dodana je odredba prema kojoj će se prilikom ocjenjivanja službenika uzeti u obzir prigovori i pritužbe stranaka na rad i postupanje službenika, dok će kriterije za ocjenjivanje službenika i način provođenja ocjenjivanja utvrditi općinski načelnik, gradonačelnik odnosno župan posebnim pravilnikom. Navedena odredba u skladu je sa Strategijom borbe protiv korupcije za razdoblje od 2021. do 2030. godine, Mjera 4.3.3. Unaprjeđenje mogućnosti podnošenja prigovora protiv službenika zaposlenih u lokalnoj i područnoj (regionalnoj) samoupravi te obvezno uzimanje takvih prigovora u obzir prilikom godišnje ocjene.

U članku 45. Konačnog prijedloga zakona, kojim se propisuje mogućnost premještaja službenika na neodređeno vrijeme izmijenjeni su uvjeti za premještaj odnosno propisano je da se službenik može premjestiti na drugo radno mjesto za koje je propisana ista razina obrazovanja i potrebno radno iskustvo na odgovarajućim poslovima u jednakom trajanju.

U članku 46. Konačnog prijedloga zakona, propisuju se uvjeti privremenog premještaja službenika na drugo radno mjesto (službenik mora ispunjavati propisane uvjete za radno mjesto) različiti od uvjeta za premještaj na neodređeno vrijeme.

Propisani su uvjeti za napredovanje službenika (članak 47. Konačnog prijedloga zakona), na isti način kao u državnoj službi te je ostavljena mogućnost napredovanja na radno mjesto za koje je propisana viša razina obrazovanja.

U članku 48. Konačnog prijedloga zakona, izmijenjena je odredba o odgovarajućoj primjeni odredaba o zadržavanju u službi službenika koji ispunjava uvjete za prestanak službe po sili zakona (65 godina života i najmanje 15 godina mirovinskog staža) s punim ili nepunim radnim vremenom na pročelnike te je propisano da se pročelnika može zadržati u službi s nepunim radnim vremenom samo ako je pravilnikom o unutarnjem redu utvrđeno da se poslovi pročelnika obavljaju s nepunim radnim vremenom.

U članku 49. Konačnog prijedloga zakona, koji se odnosi na zadržavanje u službi službenika koji odluči koristiti pravo na starosnu mirovinu ili starosnu mirovinu za dugogodišnjeg osiguranika, izmijenjena je odredba o zadržavanju pročelnika u službi s nepunim radnim vremenom (samo ako je pravilnikom o unutarnjem redu utvrđeno da se poslovi pročelnika obavljaju s nepunim radnim vremenom).

U članku 53. Konačnog prijedloga zakona utvrđuje se precizniji izričaj za pojedine pojmove koji se koriste u Zakonu (razina obrazovanja, javni natječaj, mrežne stranice te tijelo državne uprave).

Dodana je odredba o roku za donošenje pravilnika kojim se utvrđuju kriteriji za ocjenjivanje službenika i način provođenja ocjenjivanja, te zadržavanju na snazi dosadašnjih općih akata o kriterijima za ocjenjivanje službenika i načinu provođenja njihovog ocjenjivanja.

Ujedno su od strane predlagatelja izmijenjene i dopunjene pojedine odredbe u cilju postizanja veće jasnoće u primjeni te su precizirana i dopunjena obrazloženja uz pojedine članke Konačnog prijedloga koji su bili predmet rasprave na sjednici Hrvatskoga sabora u prvom čitanju.

**VI. PRIJEDLOZI I MIŠLJENJA DANI NA PRIJEDLOG ZAKONA KOJE PREDLAGATELJ NIJE PRIHVATIO, S OBRAZLOŽENJEM**

Stajalište Odbora za lokalnu i područnu (regionalnu) samoupravu Hrvatskoga sabora i zastupnika Mire Bulja, Anke Mrak-Taritaš i Nataše Tramišak da bi pročelnici trebali imati status lokalnih dužnosnika ili rukovodećih službenika koji se imenuju na mandat u trajanju od četiri godine, nije prihvaćeno jer je status pročelnika upravnih tijela i način njihovog imenovanja i razrješenja propisan Zakonom o lokalnoj i područnoj (regionalnoj) samoupravi.

Stajalište Odbora za lokalnu i područnu (regionalnu) samoupravu Hrvatskoga sabora i zastupnika Mire Bulja, Anke Mrak-Taritaš, Dalibora Pausa, Anite Curiš Krok, Dubravka Bilića, Draženke Polović, Jasenke Auguštan-Pentek i Nataše Tramišak da treba urediti pitanje visine plaća lokalnih dužnosnika te pročelnika i drugih službenika i namještenika u jedinicama lokalne samouprave, nije prihvaćeno jer su plaće lokalnih dužnosnika, službenika i namještenika uređene Zakonom o plaćama u lokalnoj i područnoj (regionalnoj) samoupravi.

Stajalište zastupnika Dalibora Pausada Vlada Republike Hrvatske ne bi smjela donositi etički kodeks za službenike upravnih tijela jedinica lokalne i područne (regionalne) samouprave, jer bi se time zadiralo u njihovu ovlast, nije prihvaćeno.

U članku 129.a Ustava Republike Hrvatske te člancima 18., 19., 19.a i 20. Zakona o lokalnoj i područnoj (regionalnoj) samoupravi propisan je samoupravni djelokrug jedinica lokalne i područne (regionalne) samouprave. Kako utvrđivanje etičkih standarda službenika i namještenika nije u samoupravnom djelokrugu jedinica lokalne i područne (regionalne) samouprave, donošenjem etičkog kodeksa od strane Vlade Republike Hrvatske ne zadire se u ovlasti jedinica lokalne i područne (regionalne) samouprave.

Stajalište zastupnika Dalibora Pausa da bi trebalo izjednačiti uvjete radnog iskustva na odgovarajućim poslovima za imenovanje pročelnika jedinstvenih upravnih odjela i pročelnika ostalih upravnih tijela, nije prihvaćeno jer uvjeti za imenovanje pročelnika upravnih tijela nisu

propisani ovim zakonom, već Uredbom o klasifikaciji radnih mjesta u lokalnoj i područnoj (regionalnoj) samoupravi.

Stajalište zastupnice Anite Curiš Krok o svrsi funkcionalnog povezivanja jedinica lokalne samouprave, nije prihvaćeno jer je funkcionalno povezivanje uređeno Zakonom o lokalnoj i područnoj (regionalnoj) samoupravi, dok se ovim zakonom uređuje samo radnopravni status zajedničkog službenika ili službenika zajedničkog upravnog tijela jedinica lokalne samouprave koje su funkcionalno povezane.

Stajalište zastupnika Zorana Gregurovića, Dubravka Bilića i Ivane Marković da bi trebalo na drugačiji način regulirati neka pitanja koja se odnose na institut funkcionalne povezanosti, nije prihvaćeno jer je funkcionalno povezivanje uređeno Zakonom o lokalnoj i područnoj (regionalnoj) samoupravi, a ne ovim zakonom.

Stajalište zastupnika Dubravka Bilića o promjeni sustava financiranja lokalnih jedinica, nije prihvaćeno jer financiranje lokalnih jedinica nije predmet ovoga zakona, nego posebnih propisa.

Stajalište zastupnice Draženke Polović da bi trebalo pojasniti kako zajednički službenik može odrađivati poslove za drugu jedinicu lokalne samouprave, ako je fizički prisutan u jednoj i mora surađivati s pročelnikom i načelnikom jedinice u kojoj je zaposlen, nije prihvaćeno.

Ovim Zakonom propisuju se statusna pitanja zajedničkog službenika te utvrđuje obvezni sadržaj sporazuma između jedinica lokalne samouprave koje se funkcionalno povezuju, između ostalog, poslovi koje će obavljati zajednički službenik, način organizacije obavljanja zajedničkih poslova te mjesto rada zajedničkog službenika.

Stajalište zastupnice Draženke Polović koje se odnosi na korištenje digitalnog certifikata i potpisa u slučaju zajedničkog službenika i službenika zajedničkog upravnog tijela, nije prihvaćeno jer korištenje digitalnog certifikata i potpisa nije predmet ovoga Zakona.

Stajalište zastupnice Draženke Polović da se u važećem Zakonu treba brisati odredba o prethodnoj provjeri znanja i sposobnosti kandidata putem pisanog testiranja, nije prihvaćena jer se izbor najboljeg kandidata u postupku mora temeljiti na objektivnim kriterijima provjerom znanja i sposobnosti kandidata, a ne samo na ispunjenju formalnih uvjeta.

Stajalište zastupnice Draženke Polović da je nepotrebno propisivati obvezu ocjenjivanja namještenika i komunalnih radnika u vlastitim pogonima, nije prihvaćeno jer se ocjenjivanje provodi za sve službenike i namještenike upravnog tijela, a ocjena temelji na podacima o stručnom znanju pokazanom u obavljanju poslova, učinkovitosti i kvaliteti rada te poštivanju službene dužnosti.

Stajalište zastupnice Sandre Benčić da je ovim zakonom potrebno propisati mogućnost produženja službe na određeno vrijeme trudnicama, s obzirom na to da postoji načelo zaštite trudnica i potpuna zabrana ikakve diskriminacije pri zapošljavanju, nije prihvaćeno.

Nema zapreka da bi se trudnici produžila služba na određeno vrijeme. Međutim, situacija je drukčija ako službenica koristi obvezni rodiljni dopust jer u tom slučaju ne može se ostvariti svrha prijma u službu na određeno vrijeme (obavljanje privremenih poslova ili poslova čiji se opseg privremeno povećao te zamjena duže vrijeme odsutnog službenika). Pritome, ne radi se o diskriminaciji trudnica zaposlenih na određeno vrijeme jer im služba prestaje istekom roka. Odredbe o zaštiti trudnica (članka 34. stavak 1. Zakona o radu) odnose se na otkazivanje ugovora o radu trudnici, a ne na druge načine prestanka ugovora o radu.

Prijedlog zastupnice Jasenke Auguštan-Pentek da se u ovom zakonu propišu razlozi razrješenja pročelnika upravnog tijela, nije prihvaćen jer su razlozi za razrješenje pročelnika propisani u članku 53.a Zakona o lokalnoj i područnoj (regionalnoj) samoupravi.

Stajalište zastupnika Zvonimira Troskota vezano za pitanje iz koje će se političke stranke zaposliti osoba koja će obavljati poslove zajedničkog službenika, nije prihvaćeno jer se zapošljavanje zajedničkog službenika provodi u skladu s propisima koji se odnose na sve službenike putem javnog natječaja.

Stajalište zastupnika Zvonimira Troskota da se ovim zakonom centralizira lokalna samouprava, nije prihvaćeno jer je funkcionalno spajanje lokalnih jedinica uređeno Zakonom o lokalnoj i područnoj (regionalnoj) samoupravi, a ovim zakonom se uređuju statusna pitanja lokalnih jedinica koje se dobrovoljno funkcionalno spajaju.

Prijedlog zastupnice Viktorije Knežević da se ovim zakonom propiše da službenik treba ocijeniti vlastiti rad, službenike trebaju ocijeniti kolege i da šefove ocjenjuju podređeni službenici, nije prihvaćen.

Predlagatelj se nije odlučio na dvosmjerno ocjenjivanje (ocjenjivanje 180º) odnosno ocjenjivanje 360º s obzirom na to da se ocjena temelji na stručnom znanju pokazanom u obavljanju poslova, učinkovitosti i kvaliteti rada te poštivanju službene dužnosti, dok će kriterije za ocjenjivanje propisati pravilnikom općinski načelnik, gradonačelnik odnosno župan. Kako navedenim podacima ne raspolažu drugi službenici nije moguće uvesti ocjenjivanje kako predlaže zastupnica.

Prijedlog zastupnika Gorana Kaniškog da bi trebalo propisati da gradonačelnik, općinski načelnik odnosno župan prekršajno odgovara ako svoje pročelnike raspoređuju na savjetnike, nije prihvaćen jer se razriješeni pročelnik u skladu s člankom 105. Zakona o službenicima i namještenicima u lokalnoj i područnoj (regionalnoj) samoupravi raspoređuje na slobodno radno mjesto za koje ispunjava uvjete.

**TEKST ODREDBI VAŽEĆEG ZAKONA KOJE SE**

**MIJENJAJU ODNOSNO DOPUNJUJU**

Članak 4.

Službenici i namještenici se primaju u službu i raspoređuju na slobodna radna mjesta utvrđena pravilnikom o unutarnjem redu.

Pravilnik o unutarnjem redu donosi se posebno za svako upravno tijelo ili kao zajednički pravilnik za više upravnih tijela lokalne jedinice.

Pravilnik o unutarnjem redu za upravna tijela općine donosi općinski načelnik, za upravna tijela grada gradonačelnik, a za upravna tijela županije župan. Pravilnik se donosi na prijedlog pročelnika upravnih tijela.

Pravilnikom o unutarnjem redu utvrđuju se unutarnje ustrojstvo upravnih tijela, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad upravnih tijela u skladu sa statutom i općim aktima lokalne jedinice.

Članak 5.

O prijmu u službu, rasporedu na radno mjesto te o drugim pravima i obvezama službenika kao i o prestanku službe odlučuje se rješenjem.

Rješenje iz stavka 1. ovoga članka donosi pročelnik ili službena osoba kojoj je rješavanje o tome utvrđeno opisom poslova radnog mjesta, sukladno pravilniku o unutarnjem redu.

O imenovanju i razrješenju pročelnika upravnog tijela te o drugim pravima i obvezama pročelnika odlučuje rješenjem općinski načelnik, gradonačelnik, odnosno župan.

Članak 6.

Protiv rješenja iz članka 5. stavka 1. ovoga Zakona može se izjaviti žalba općinskom načelniku, gradonačelniku, odnosno županu u roku od 15 dana od dana dostave rješenja, ako ovim Zakonom nije drukčije određeno.

Općinski načelnik, gradonačelnik, odnosno župan dužan je odlučiti o žalbi u roku 30 dana od primitka žalbe.

Protiv rješenja iz članka 5. stavka 2. ovoga Zakona žalba nije dopuštena, ali se može pokrenuti upravni spor.

Članak 10.

Pročelnici upravnih tijela lokalne jedinice pripremaju prijedloge plana prijma u službu u vrijeme kad se priprema nacrt proračuna lokalne jedinice za sljedeću kalendarsku godinu, i to tako da s njim bude usklađen.

Na temelju prikupljenih prijedloga iz stavka 1. ovoga članka, a vodeći računa o potrebama upravnih tijela i raspoloživim financijskim sredstvima, općinski načelnik, gradonačelnik odnosno župan utvrđuje plan prijma u službu u upravna tijela lokalne jedinice.

Plan prijma u službu utvrđuje se u roku od 30 dana od dana stupanja na snagu proračuna lokalne jedinice za kalendarsku godinu na koju se plan odnosi.

Osim donošenja plana prijma u službu za kalendarsku godinu (kratkoročni plan), može se donositi srednjoročni plan (za razdoblje od dvije godine) i dugoročni plan (za razdoblje od četiri godine).

Članak 11.

Plan prijma u službu u upravna tijela lokalne jedinice objavljuje se u službenom glasilu lokalne jedinice.

Ako lokalna jedinica nema svoje službeno glasilo, plan prijma u službu objavljuje se u službenom glasilu županije.

Članak 12.

Opći uvjeti za prijam u službu su:

1. punoljetnost i

2. hrvatsko državljanstvo,

3. zdravstvena sposobnost za obavljanje poslova radnog mjesta na koje se osoba prima.

Osim uvjeta iz stavka 1. ovoga članka, zakonom, propisom donesenim na temelju zakona ili pravilnikom o unutarnjem redu propisuju se posebni uvjeti za prijam u službu i raspored na radno mjesto (određena stručna sprema i struka, radno iskustvo na odgovarajućim poslovima, položen državni ispit, znanje određenoga stranog jezika, posebna znanja, sposobnosti i vještine, posebna zdravstvena sposobnost i dr.).

Obvezni posebni uvjeti za prijam u službu i raspored na radno mjesto su odgovarajuća stručna sprema i struka.

Za prijam u službu osobe koja je strani državljanin ili osobe bez državljanstva, pored ispunjavanja uvjeta propisanih posebnim zakonom, potrebno je prethodno odobrenje središnjeg tijela državne uprave nadležnog za službeničke odnose.

Članak 14.

Osoba koja ima potrebno radno iskustvo na odgovarajućim poslovima, a nema položen državni ispit, može se primiti u službu i rasporediti na radno mjesto, pod uvjetom da ispit položi u roku godine dana od prijma u službu.

Članak 15.

U službu ne može biti primljena osoba protiv koje se vodi kazneni postupak ili koja je pravomoćno osuđena za kazneno djelo

– protiv života i tijela,

– protiv slobode i prava čovjeka i građanina,

– protiv Republike Hrvatske,

– protiv vrijednosti zaštićenih međunarodnim pravom,

– protiv spolne slobode i spolnog ćudoređa,

– protiv braka, obitelji i mladeži,

– protiv imovine,

– protiv sigurnosti pravnog prometa i poslovanja,

– protiv pravosuđa,

– protiv vjerodostojnosti isprava,

– protiv javnog reda ili

– protiv službene dužnosti.

Odredbe stavka 1. ovoga članka ne odnose se na osobu kod koje je nastupila rehabilitacija u skladu s posebnim zakonom.

Članak 17.

U službu se prima putem javnog natječaja (u daljnjem tekstu: natječaj), ako ovim Zakonom nije drukčije propisano.

Natječaj se obvezno objavljuje u »Narodnim novinama«, a može se objaviti i u dnevnom ili tjednom tisku.

Postupak provedbe javnog natječaja do donošenja rješenja o prijmu u službu nije upravni postupak u smislu zakona kojim se uređuje opći upravni postupak.

Članak 18.

Natječaj se ne provodi:

– kod prijma u službu na određeno vrijeme, osim kod prijma vježbenika,

– kod zadržavanja u službi vježbenika koji je položio državni ispit,

– kod prijma u službu osobe koja je na temelju ugovora o stipendiranju ili školovanju u obvezi raditi određeno vrijeme u službi u upravnom tijelu lokalne jedinice.

Natječaj se ne provodi u slučaju prijma u službu osobe zaposlene u državnom tijelu, pravnoj osobi s javnim ovlastima ili upravnom tijelu iste ili druge lokalne jedinice.

Prijam u službu iz stavka 2. ovoga članka provodi se na temelju pisanog sporazuma između pročelnika upravnog tijela u koje se osoba prima u službu i pročelnika upravnog tijela, odnosno čelnika državnog tijela ili ovlaštenog predstavnika pravne osobe u kojoj je osoba do tad radila, uz njezin prethodni pristanak, ako ovim Zakonom nije drukčije propisano.

Članak 19.

Natječaj raspisuje pročelnik upravnog tijela.

Natječaj za imenovanje pročelnika upravnog tijela raspisuje općinski načelnik, gradonačelnik, odnosno župan.

Za popunjavanje radnog mjesta moraju biti osigurana sredstva u proračunu lokalne jedinice.

Natječaj mora sadržavati: naziv upravnog tijela u koje se osoba prima, naziv radnog mjesta, opće i posebne uvjete za prijam u službu i raspored na radno mjesto, trajanje probnog rada odnosno dužinu vježbeničkog staža (ako se primaju vježbenici), obvezu pristupanja prethodnoj provjeri znanja i sposobnosti kandidata, isprave koje se trebaju priložiti kao dokaz o ispunjavanju uvjeta, adresu na koju se mogu podnijeti prijave na natječaj, rok za podnošenje prijava i rok u kome će kandidati biti obaviješteni o rezultatima natječaja.

U natječaju se mora naznačiti da u službu ne može biti primljena osoba za čiji prijam postoje zapreke iz članka 15. i 16. ovoga Zakona.

U natječaju se mora naznačiti web-stranica na kojoj su navedeni opis poslova i podaci o plaći radnog mjesta koje se popunjava, način obavljanja prethodne provjere znanja i sposobnosti kandidata i iz kojeg područja te pravni i drugi izvori za pripremanje kandidata za tu provjeru.

U natječaju se mora naznačiti da će se na web-stranici iz stavka 6. ovoga članka i na oglasnoj ploči upravnog tijela objaviti vrijeme održavanja prethodne provjere znanja i sposobnosti kandidata, najmanje pet dana prije održavanja provjere.

U natječaju se mora naznačiti da se urednom prijavom smatra prijava koja sadrži sve podatke i priloge navedene u javnom natječaju.

Kandidat koji ima pravo prednosti kod prijma u službu prema posebnom zakonu, dužan je u prijavi na natječaj pozvati se na to pravo i ima prednost u odnosu na ostale kandidate samo pod jednakim uvjetima.

Lokalne jedinice u čijim upravnim tijelima nije osigurana zastupljenost pripadnika nacionalnih manjina sukladno Ustavnom zakonu o pravima nacionalnih manjina dužne su to navesti u tekstu natječaja.

Rok za podnošenje prijava na natječaj ne smije biti kraći od osam niti duži od 15 dana od dana objave natječaja u »Narodnim novinama«.

Članak 22.

Prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz natječaja.

Smatra se da je kandidat, koji nije pristupio prethodnoj provjeri znanja, povukao prijavu na natječaj.

Prethodna provjera znanja i sposobnosti kandidata obavlja se putem pisanog testiranja i intervjua, a po potrebi i putem provjere praktičnog rada na određenim poslovima.

Za svaki dio provjere iz stavka 3. ovoga članka kandidatima se dodjeljuje određeni broj bodova od 1 do 10.

Intervju se provodi samo s kandidatima koji su ostvarili najmanje 50% bodova iz svakog dijela provjere znanja i sposobnosti kandidata na provedenom testiranju i provjeri praktičnog rada, ako je ta provjera provedena.

Članak 23.

Nakon prethodne provjere znanja i sposobnosti kandidata povjerenstvo za provedbu natječaja utvrđuje rang-listu kandidata prema ukupnom broju ostvarenih bodova.

Izvješće o provedenom postupku i rang-listu kandidata povjerenstvo dostavlja pročelniku upravnog tijela, a kod natječaja za imenovanje pročelnika upravnog tijela izvješće i rang-listu dostavlja općinskom načelniku, gradonačelniku, odnosno županu.

Članak 24.

Za izabranog kandidata donosi se rješenje o prijmu u službu, a kod natječaja za imenovanje pročelnika upravnog tijela donosi se rješenje o imenovanju.

U rješenju o prijmu u službu obvezno se navode podaci o kandidatu koji se prima u službu (ime i prezime, stručna prema i struka, ukupni radni staž, radni staž u struci), radno mjesto na koje se prima, vrijeme trajanja službe, trajanje probnog rada, podatak o položenom državnom ispitu, odnosno roku za polaganje državnoga ispita, ako ispit nije položen.

Na sadržaj rješenja o imenovanju pročelnika upravnog tijela odgovarajuće se primjenjuje odredba stavka 2. ovoga članka i odredba članka 27. stavka 2. ovoga Zakona.

Rješenja iz stavka 1. ovoga članka donose se najkasnije u roku od 60 dana od isteka roka za podnošenje prijava.

Nakon raspisanog natječaja ne mora se izvršiti izbor, ali se u tom slučaju donosi odluka o poništenju natječaja u roku iz stavka 4. ovoga članka. Protiv odluke o poništenju natječaja nije dopušteno podnošenje pravnih lijekova. Odluka se dostavlja svim kandidatima prijavljenim na natječaj.

Odluka o poništenju natječaja donosi se i u slučaju kada se na natječaj ne prijavi niti jedan kandidat.

Članak 25.

Rješenje o prijmu u službu izabranog kandidata, odnosno rješenje o imenovanju pročelnika upravnog tijela, dostavlja se kandidatima prijavljenim na natječaj.

Protiv rješenja iz stavka 1. ovoga članka kandidat koji nije primljen u službu može podnijeti žalbu općinskom načelniku, gradonačelniku, odnosno županu. Žalba odgađa izvršenje rješenja o prijmu u službu.

Protiv rješenja o imenovanju pročelnika upravnog tijela žalba nije dopuštena, ali se može pokrenuti upravni spor u roku od 30 dana od dana dostave rješenja o imenovanju.

Članak 26.

U službu se u pravilu prima na neodređeno vrijeme i to uz obvezni probni rad.

Probni rad traje tri mjeseca.

Službeniku koji na probnom radu nije zadovoljio otkazuje se služba, o čemu se donosi rješenje u roku od osam dana od isteka probnog rada.

Ukoliko se rješenje o prestanku službe otkazom ne donese u roku iz stavka 3. ovoga članka, smatra se da je službenik zadovoljio na probnom radu.

Članak 27.

Po izvršnosti rješenja o prijmu u službu donosi se rješenje o rasporedu.

U rješenju o rasporedu navode se podaci o kandidatu primljenom u službu (ime i prezime, stručna prema i struka, ukupni radni staž, radni staž u struci), radno mjesto na koje se raspoređuje, vrijeme trajanja službe, trajanje probnog rada, datum početka rada, podaci o plaći, podatak o položenom državnom ispitu, odnosno rok za polaganje državnog ispita ako ga nije položio.

Kandidat primljen u službu postaje službenik i počinje ostvarivati prava u vezi sa službom danom početka rada, utvrđenim rješenjem o rasporedu.

Dan početka rada može se posebnim rješenjem iz opravdanih razloga odgoditi za određeno vrijeme.

Ako osoba primljena u službu ne počne raditi određenog dana, smatra se da je odustala od prijma u službu i rasporeda na radno mjesto.

U slučaju iz stavka 5. ovoga članka čelnik tijela može primiti u službu drugog kandidata s rang-liste kandidata prijavljenih na isti natječaj.

Članak 28.

Službenik može biti primljen u službu na određeno vrijeme radi:

– obavljanja privremenih poslova,

– poslova čiji se opseg privremeno povećao i

– zamjene duže vrijeme odsutnog službenika.

Služba na određeno vrijeme za obavljanje privremenih poslova ili poslova čiji se opseg privremeno povećao može trajati najduže šest mjeseci i može se produžiti za još šest mjeseci.

Iznimno od stavka 2. ovoga članka, za potrebe rada na aktivnostima vezanim uz upravljanje projektom koji se financira iz fondova ili programa Europske unije osoba se može primiti u službu na određeno vrijeme za vrijeme trajanja projekta. Osobe koje se zapošljavaju na ostalim projektnim aktivnostima ne smatraju se službenicima i namještenicima lokalne jedinice te se na njih primjenjuju opći propisi o radu.

Služba na određeno vrijeme radi zamjene duže vrijeme odsutnog službenika može trajati do povratka odsutnog službenika na posao, odnosno prestanka njegove službe.

U slučaju predvidivog trajanja službe na određeno vrijeme od najmanje šest mjeseci, osobe se primaju uz obvezni probni rad u trajanju od dva mjeseca.

Služba na određeno vrijeme ne može postati služba na neodređeno vrijeme, osim ako ovim Zakonom nije drukčije određeno.

Članak 40.

Službenik je dužan pisanim putem obavijestiti pročelnika upravnog tijela o financijskom ili drugom interesu koji on, njegov bračni ili izvanbračni drug, dijete ili roditelj može imati u odlukama upravnog tijela u kojem radi.

Službenik je dužan pisanim putem obavijestiti pročelnika upravnog tijela o fizičkim i pravnim osobama s kojima je bio u poslovnom odnosu u razdoblju od dvije godine prije prijma u službu, a prema kojima upravno tijelo u kojem radi obavlja upravne poslove.

Službenik je dužan pisanim putem obavijestiti pročelnika upravnog tijela o vlasništvu dionica i obveznica ili financijskim i drugim interesima u trgovačkim društvima prema kojima tijelo u kojem radi obavlja upravne poslove, a što bi moglo predstavljati uzrok sukobu interesa.

Službenik je dužan pisanim putem obavijestiti pročelnika upravnog tijela je li njegov bračni ili izvanbračni drug, dijete ili roditelj obavlja najviše dužnosti u političkoj stranci, udruzi, trgovačkom društvu ili drugoj pravnoj osobi koja je u poslovnom odnosu sa upravnim tijelom u kojem službenik radi.

Pročelnik upravnog tijela ispitat će okolnosti navedene u pisanoj obavijesti iz stavka 1. – 4. ovoga članka, pa ako te okolnosti dovode ili mogu dovesti do sukoba interesa, donijet će odluku o izuzimanju službenika od rada na određenim poslovima.

Pročelnik upravnog tijela je dužan o okolnostima iz stavka 1. – 4. ovoga članka pisanim putem obavijestiti općinskog načelnika, gradonačelnika, odnosno župana.

Općinski načelnik, gradonačelnik, odnosno župan ispitat će okolnosti navedene u pisanoj obavijesti iz stavka 6. ovoga članka, pa ako te okolnosti dovode ili mogu dovesti do sukoba interesa, donijet će odluku o izuzimanju pročelnika upravnog tijela od rada na određenim poslovima. Podaci o mogućem sukobu interesa te odluka o izuzimanju službenika od rada na određenim poslovima zbog mogućeg sukoba interesa unose se u osobni očevidnik službenika.

Članak 41.

Službenik ne smije donositi odluke, odnosno sudjelovati u donošenju odluka koje utječu na financijski ili drugi interes:

a) njegovoga bračnog ili izvanbračnog druga, djeteta ili roditelja,

b) fizičkih, odnosno pravnih osoba s kojima ostvaruje ili je ostvarivao službene ili poslovne kontakte u posljednje dvije godine,

c) fizičkih, odnosno pravnih osoba koje su u posljednjih pet godina financirale njegovu izbornu kampanju,

d) udruge ili pravne osobe u kojoj je na mjestu predsjednika, upravitelja ili člana upravnog odbora,

e) fizičke ili pravne osobe čiji je predstavnik, zakonski zastupnik ili stečajni upravitelj,

f) fizičke ili pravne osobe s kojima je službenik, njegov bračni ili izvanbračni drug, dijete ili roditelj u sporu ili je njihov dužnik.

Članak 45.

Lake povrede službene dužnosti su:

1. učestalo zakašnjavanje na posao ili raniji odlazak s posla,

2. napuštanje radnih prostorija tijekom radnog vremena bez odobrenja ili opravdanog razloga,

3. neuredno čuvanje spisa, podataka ili druge povjerene dokumentacije,

4. neopravdan izostanak s posla jedan dan,

5. neobavješćivanje nadređenog službenika o spriječenosti dolaska na rad u roku 24 sata bez opravdanog razloga,

6. druge lake povrede službene dužnosti koje su propisane pravilnikom o unutarnjem redu.

Članak 59.

Zahtjev za pokretanje postupka zbog teške povrede službene dužnosti dostavlja se službeniku, koji može podnijeti odgovor na zahtjev u roku osam dana od dana primitka zahtjeva.

U odgovoru na zahtjev za pokretanje postupka službenik, njegov branitelj ili sindikat čiji je član, ukoliko ga službenik ovlasti za zastupanje, ima pravo predložiti izvođenje dokaza važnih za donošenje odluke.

Članak 63.

Pravo na pokretanje postupka zbog lake povrede službene dužnosti zastarijeva u roku tri mjeseca od dana saznanja za počinjenu povredu i počinitelja, a najkasnije u roku šest mjeseci od dana kad je povreda počinjena. Ako u roku od šest mjeseci od dana pokretanja postupka ne bude donesena izvršna odluka, postupak se obustavlja zbog zastare vođenja postupka.

Pravo na pokretanje postupka zbog teške povrede službene dužnosti zastarijeva u roku godine dana od dana saznanja za počinjenu povredu i počinitelja, a najkasnije u roku dvije godine od dana kad je povreda počinjena. Ako u roku dvije godine od dana pokretanja postupka ne bude donesena izvršna odluka, postupak se obustavlja zbog zastare vođenja postupka.

Članak 65.

Za teške povrede službene dužnosti mogu se izreći sljedeće kazne:

1. novčana kazna na vrijeme od jednog do šest mjeseci, u mjesečnom iznosu do 20% ukupne plaće isplaćene u mjesecu u kojem je kazna izrečena,

2. premještaj na radno mjesto niže složenosti poslova, unutar iste stručne spreme,

3. uvjetna kazna prestanka službe,

4. prestanak službe.

Zbroj novčanih kazni izrečenih u jednom mjesecu za lake i teške povrede službene dužnosti ne može iznositi više od 30% ukupne plaće isplaćene službeniku u tom mjesecu.

Kazna premještaja na radno mjesto niže složenosti poslova može se izreći samo ako postoji slobodno radno mjesto u upravnom tijelu u kojem je službenik zaposlen ili u drugom upravnom tijelu iste lokalne jedinice.

Uvjetna kazna prestanka službe iz stavka 1. točke 3. ovoga članka izriče se kao kazna prestanka službe uz rok kušnje od jedne godine, s tim da se kazna neće izvršiti pod uvjetom da službenik u tom roku ne počini novu tešku povredu službene dužnosti.

Službeniku koji u roku kušnje iz stavka 4. ovoga članka počini novu tešku povredu službene dužnosti služba prestaje po sili zakona danom izvršnosti odluke službeničkog suda kojom je utvrđena odgovornost službenika za novu tešku povredu službene dužnosti.

Službeniku se obvezno izriče kazna prestanka državne službe iz stavka 1. točke 4. ovoga članka ako bude proglašen odgovornim za tešku povredu službene dužnosti koja ima obilježja korupcije.

Kazne izrečene u postupku zbog povrede službene dužnosti izvršava pročelnik upravnog tijela ili službena osoba kojoj je rješavanje o tome utvrđeno opisom poslova radnog mjesta, sukladno pravilniku o unutarnjem redu.

Kaznu izrečenu pročelniku upravnog tijela izvršava općinski načelnik, gradonačelnik, odnosno župan.

Članak 87.

Vježbenici se za vrijeme vježbeničkog staža osposobljavaju za obavljanje poslova u upravnim tijelima lokalne jedinice praktičnim radom i učenjem po utvrđenom programu koji utvrđuje općinski načelnik, gradonačelnik, odnosno župan, na prijedlog pročelnika upravnog tijela.

Vježbenik ima mentora koji prati rad vježbenika, daje mu potrebne upute i smjernice za rad te mu pomaže u pripremanju državnoga ispita.

Mentora imenuje pročelnik upravnog tijela iz reda službenika istoga upravnog odjela, koji ima najmanje istu stručnu spremu kao vježbenik.

Visinu naknade za rad mentora utvrđuje odlukom općinski načelnik, gradonačelnik, odnosno župan.

Državni ispit

Članak 88.

Vježbenik može pristupiti polaganju državnoga ispita najranije dva mjeseca prije isteka propisanoga vježbeničkog staža i dužan je ispit položiti najkasnije do isteka vježbeničkog staža.

Vježbeniku koji iz opravdanih razloga ne položi državni ispit može se produžiti vježbenički staž za najviše tri mjeseca.

O produženju službe i vježbeničkog staža iz stavka 2. ovoga članka donosi se posebno rješenje.

Polaganje državnog ispita

Članak 89.

Državni ispit polaže se pred državnom ispitnom komisijom koja se ustrojava pri središnjem tijelu državne uprave nadležnom za službeničke odnose.

Na program državnog ispita, te postupak i način polaganja ispita primjenjuju se propisi o državnim službenicima.

Troškovi polaganja

Članak 90.

Troškove prvog polaganja državnoga ispita podmiruje lokalna jedinica u čijem je upravnom tijelu vježbenik zaposlen.

Produženje službe na neodređeno vrijeme

Članak 91.

Vježbeniku koji položi državni ispit služba se može produžiti na neodređeno vrijeme ako u upravnom tijelu postoji slobodno radno mjesto za koje ispunjava propisane uvjete.

Obveza polaganja ispita službenika s radnim iskustvom

Članak 92.

Službenik koji je primljen u službu s radnim iskustvom na odgovarajućim poslovima u trajanju dužem od vremena određenog za vježbenički staž, a nema položen državni ispit, dužan je ispit položiti u roku od godine dana od prijma u službu.

Službenik koji ima položen pravosudni ispit nije dužan polagati državni ispit.

Službeniku koji ne položi državni ispit u roku iz stavka 1. ovoga članka prestaje služba istekom posljednjeg dana roka za polaganje ispita.

U slučaju privremene spriječenosti za rad zbog bolovanja, rodiljnog dopusta, odnosno drugoga opravdanog razloga, rok iz stavka 1. ovoga članka može se produžiti za onoliko vremena koliko je trajala privremena spriječenost za rad, odnosno drugi opravdani razlozi.

Stručno osposobljavanje bez zasnivanja radnog odnosa

Članak 93.

Radi stjecanja uvjeta radnog iskustva za polaganje državnoga ispita sukladno odredbama ovoga Zakona, kojima se propisuju prava i obveze vježbenika, u upravna tijela lokalnih jedinica mogu se primiti osobe na stručno osposobljavanje bez zasnivanja radnog odnosa.

Osobe iz stavka 1. ovoga članka nemaju status službenika.

Stručno osposobljavanje bez zasnivanja radnog odnosa obavlja se na temelju pisanog ugovora s pročelnikom upravnog odjela.

Na stručno osposobljavanje bez zasnivanja radnog odnosa primjenjuju se opći propisi o radu.

Članak 94.

Službenici se ocjenjuju svake godine najkasnije do 31. ožujka za prethodnu kalendarsku godinu.

Ne ocjenjuju se službenici primljeni u službu na određeno vrijeme te službenici koji su u prethodnoj kalendarskoj godini radili manje od šest mjeseci, bez obzira na razloge.

Članak 95.

Službenike ocjenjuje pročelnik upravnog tijela.

Pročelnika upravnog tijela ocjenjuje općinski načelnik, gradonačelnik, odnosno župan.

Ocjena se temelji na podacima o stručnom znanju pokazanom u obavljanju poslova, učinkovitosti i kvaliteti rada te poštivanju službene dužnosti.

Kriteriji za ocjenjivanje službenika i način provođenja ocjenjivanja propisuju se općim aktom lokalne jedinice.

Članak 97.

Službenika koji je ocijenjen ocjenom »ne zadovoljava«, upućuje se na dodatno stručno osposobljavanje ili se premješta na drugo radno mjesto.

Službeniku koji je dva puta uzastopce ocijenjen ocjenom »ne zadovoljava« prestaje služba po sili zakona danom izvršnosti zadnjeg rješenja o ocjenjivanju.

Potreba službe

Članak 98.

Službenika se može po potrebi službe premjestiti na drugo radno mjesto u istom ili drugom upravnom tijelu iste lokalne jedinice, u istom ili drugom mjestu rada, ali samo na radno mjesto unutar iste stručne spreme, iste ili približne složenosti poslova.

Službenik se premješta u drugo upravno tijelo na temelju pisanog sporazuma pročelnika upravnog tijela u kojem je zaposlen i pročelnika upravnog tijela u koje se premješta, uz prethodni pristanak službenika.

Potreba službe mora biti obrazložena.

Iznimno od odredbe stavka 1. ovoga članka, službenika se uz njegov pristanak može premjestiti na radno mjesto niže složenosti poslova za koje ispunjava propisane uvjete.

Službenika se ne može premjestiti iz jednog u drugo mjesto rada bez njegove suglasnosti ako ima više od 20 godina radnog staža ili ako bi se premještajem bitno pogoršale njegove obiteljske prilike.

Članak 98.a

Službenika se po potrebi službe može privremeno premjestiti u drugo upravno tijelo iste jedinice lokalne ili područne (regionalne) samouprave najduže na godinu dana, odnosno do povratka odsutnog službenika kojeg premješteni službenik zamjenjuje.

Kod premještaja iz stavka 1. ovoga članka službenik ima pravo na plaću koja je za njega povoljnija.

Službenik koji je privremeno premješten u drugo upravno tijelo ostvaruje sva prava iz službe u upravnom tijelu iz kojeg je premješten.

Članak 102.

Službenik može napredovati rasporedom na radno mjesto s višim koeficijentom za izačun plaće od onog na koje je do tada bio raspoređen, u istom ili drugom upravnom tijelu iste lokalne jedinice, u istom ili drugom mjestu rada, ako:

a) postoji slobodno radno mjesto propisano pravilnikom o unutarnjem redu, na koje se službenik napredovanjem raspoređuje,

b) ispunjava uvjete za raspored na radno mjesto,

c) njegov rad je najmanje dva puta uzastopno ocijenjen kao »odličan« ili »vrlo dobar«,

d) je službenik dao svoj pristanak na raspored.

Članak 115.

Službeniku prestaje služba po sili zakona:

a) smrću,

b) utvrđivanjem prava na mirovinu zbog opće nesposobnosti za rad – danom pravomoćnosti rješenja,

c) kad navrši 65 godina života i najmanje 20 godina mirovinskog staža – posljednjeg dana godine u kojoj su ostvareni ti uvjeti,

d) kad je osuđen na bezuvjetnu kaznu zatvora u trajanju dužem od 6 mjeseci – danom pravomoćnosti presude,

e) kad je osuđen za kazneno djelo iz članka 15. ovoga Zakona – danom pravomoćnosti presude,

f) kad neopravdano izostane s rada pet radnih dana uzastopce – danom napuštanja službe, odnosno prvoga dana odsutnosti s rada,

g) ako ne položi državni ispit u propisanom roku - istekom roka u kojem je bio obvezan položiti državni ispit,

h) ako se sazna da u vrijeme prijma u službu nije ispunjavao uvjete za prijam u službu propisane ovim Zakonom – danom saznanja za to,

i) kad se sazna da je u vrijeme prijma u službu postojala zapreka za prijam u službu propisana ovim Zakonom – danom saznanja za to,

j) kad mu je izrečena kazna prestanka službe u postupku zbog teške povrede službene dužnosti – danom izvršnosti odluke službeničkog suda,

k) kad bude utvrđena odgovornost službenika za tešku povredu službene dužnosti počinjenu u roku kušnje iz članka 65. stavka 4. ovoga Zakona – danom izvršnosti odluke službeničkog suda,

l) ako se po premještaju neopravdano ne javi na dužnost u zakonskom roku – danom kojim se morao javiti na dužnost,

m) ako je dva puta uzastopce ocijenjen ocjenom »ne zadovoljava« – danom izvršnosti posljednjeg rješenja o ocjenjivanju,

n) u drugim slučajevima utvrđenim zakonom.

Iznimno od stavka 1. točke c) ovoga članka, radi dovršenja poslova ili drugih opravdanih razloga, može se donijeti rješenje o zadržavanju na radu službenika, ali ne duže od dvije godine.

Rješenje iz stavka 2. ovoga članka može se donijeti samo uz suglasnost službenika.

Članak 116.

Na prijam, prava, obveze i odgovornosti namještenika odgovarajuće se primjenjuju odredbe ovoga Zakona o prijmu, pravima, obvezama i odgovornosti službenika, osim odredaba o vježbeničkom stažu i obvezi polaganja državnoga ispita te odredaba o raspolaganju.

Postupak testiranja kandidata za prijam na radno mjesto namještenika za koje je kao stručno znanje utvrđena niža stručna sprema ili osnovna škola provodi se putem pisanog testa iz općeg znanja.

Članak 120.

Ako upravni inspektor prilikom nadzora utvrdi nezakonitosti ili nepravilnosti rješenja o prijmu u službu i rješenja kojima se odlučuje o pravima i obvezama službenika, sačinit će zapisnik i narediti otklanjanje utvrđenih nezakonitosti i nepravilnosti u određenom roku. Zapisnik se dostavlja osobi koja je donijela rješenje.

Ako se u ostavljenom roku iz stavka 1. ovoga članka ne otklone utvrđene nezakonitosti i nepravilnosti, upravni inspektor predložit će ukidanje nezakonitog rješenja, ako je prilikom donošenja toga rješenja izvršena očita povreda ovoga Zakona, odnosno poništenje rješenja, ako ocijeni postojanje pretpostavki za tu upravnu mjeru.

### XVI. KAZNENE ODREDBE

#### Članak 121.

Novčanom kaznom od 5.000 do 10.000 kuna kaznit će se za prekršaj pročelnik upravnog tijela odnosno osoba ovlaštena za donošenje rješenja sukladno odredbama članka 5. ovoga Zakona ako:

1. primi osobu u službu i rasporedi na radno mjesto čije popunjavanje nije planirano u planu prijma u službu za tekuću godinu, osim u slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana,

2. primi osobu u službu i rasporedi na radno mjesto koje nije predviđeno pravilnikom o unutarnjem redu, osim u slučaju prijma osobe na određeno vrijeme radi obavljanja privremenih poslova,

3. primi u službu osobu za koju je znao ili mogao znati da postoje zapreke za prijam u službu sukladno odredbama ovoga Zakona,

4. primi osobu u službu bez raspisanoga javnog natječaja, osim u slučaju kad je ovim Zakonom propisano da se natječaj ne provodi,

5. primi u službu osobu na radno mjesto za koje nisu osigurana sredstva u proračunu lokalne jedinice,

6. rasporedi službenika ili namještenika na radno mjesto za koje ne ispunjava propisane uvjete,

7. ne postupi po pravomoćnoj i ovršnoj odluci suda o vraćanju službenika ili namještenika na rad.